Apa Sebenarnya Tugas Seorang CEO?

Ketika di tanya di sekolah rendah dahulu oleh guru, apakah cita-cita anda? Pasti ramai yang menjawab ingin menjadi doktor, jurutera, jururawat, guru dan sebagainya.

Semua ini adalah karier yang sangat baik dan kanak-kanak sendiri pun boleh memahami apa yang dilakukan oleh mereka. Namun, bagaimana pula dengan jawatan yang tak ramai, malah mungkin tak ada yang mengatakan untuk menjadi CEO.

Ataupun, adakah ada di antara pembaca iluminasi.com yang ingin menjadi CEO sejak kecil lagi?

Seperti yang ramai sudah tahu, CEO bermaksud Chief Executive Office, atau dalam bahasa Malaysia adalah Ketua Pegawai Eksekutif. Mereka yang memegang jawatan ini adalah majikan, lebih mudah mereka ini adalah boss, atau ketua syarikat.

Sama ada ia adalah sebuah syarikat kecil, mahupun syarikat gergasi seperti Apple atau Microsoft, CEO berada di bahagian atas piramid organisasi. Jika anda tahu apa itu CEO, namun tahukah anda apa tugas CEO, dan apa yang dilakukannya setiap hari?

Adakah CEO bekerja seperti kakitangan lain? Mungkin menghabiskan masanya mencipta slogan untuk syarikat? Atau menggunakan masa menelefon klien dan menjual produk?

Walaupun kerja-kerja yang dinyatakan di atas adalah sangat penting, namun ia dilaksanakan oleh pekerja-pekerja di setiap bahagian tertentu. Tugas CEO sukar untuk diterangkan dan diringkaskan, kerana ia tidak tertakluk secara tepat kepada mana-mana kategori.

Walaupun kebayakan kakitangan syarikat mempunyai tugas spesifik yang dipertanggungjawabkan kepada mereka, CEO pula bertanggungjawab terhadap syarikat secara keseluruhan. CEO ditugaskan dalam mengawasi dan menyelia pelbagai jenis kerja dan kakitangan syarikat, setiap hari.

Walaupun kebanyakan pekerja syarikat mempunyai tugas yang sangat spesifik yang mereka tanggung, CEO bertanggungjawab terhadap syarikat itu secara keseluruhan. Akibatnya, dia mesti mengawasi pelbagai jenis orang dan tugas setiap hari.

Ketua Pegawai Eksekutif bertanggungjawab untuk menentukan, berkomunikasi, dan melaksanakan hala tuju strategik syarikat. Ia termasuklah dalam membuat keputusan terakhir mengenai bagaimana sumber syarikat, termasuklah kakitangan, akan digunakan untuk menghasilkan produk yang akan menjana pendapatan dan meningkatkan nilai syarikat.

Ketua Pegawai Eksekutif mestilah seorang yang hebat dalam memberikan kuasa dan melantik kakitangan. Untuk sesebuah syarikat itu berjaya, CEO haruslah memastikan pekerja yang diambil mampu menguruskan setiap aspek utama perniagaan.

Bagi sesebuah syarikat, adalah tidak praktikal untuk seorang CEO untuk bertemu dengan setiap pekerja setiap hari. Sebaliknya, CEO akan berjumpa dengan sekumpulan kecil daripada mereka yang memegang jawatan pengurus, yang akan melaporkan berkenaan bahagian tertentu syarikat.

Pakar-pakar menggangarkan bahawa CEO menghabiskan lebih daripada 80% masa mereka berinteraksi dengan orang lain. Dengan kata mudah, CEO menghabiskan sebahagian besar hari mereka bermesyuarat, sama ada bersemuka atau melalui telefon.

Pertemuan atau mesyuarat ini biasanya dengan pekerja-pekerja lain dalam syarikat. Namun, CEO juga boleh terlibat dalam interaksi dengan orang lain termasuklah pelabur, pemegang saham, ahli lembaga pengarah atau wakil syarikat lain.

Malah, CEO adalah titik utama komunikasi antara syarikat dan lembaga pengarah syarikat tersebut. CEO juga mungkin menghabiskan banyak masa dengan berjalan, seperti ke luar negara atau outstation.

Komunikasi adalah tanggungjawab utama untuk seorang CEO. Jika tidak bermesyuarat, CEO menghabiskan banyak masa mengembalikan panggilan telefon dan membalas e-mel. CEO mungkin menerima beratus-ratus e=mel setiap hari dan memerlukan masa yang banyak untuk memberikan respon.

Bunyi macam banyak kerja kan? Memang sangat banyak, oleh sebab itu gaji seorang CEO biasanya sangat tinggi disebabkan oleh tanggungjawabnya yang berat dan bekerja sangat lama.

Kebanyakan CEO bekerja di hujung minggu dan kurang bercuti, walaupun mereka mendapat cuti. Jadi, adakah anda rasa anda layak dan mampu untuk menjadi seorang CEO?

Jika anda seorang pemikir strategik dengan visi yang hebat, kepimpinan yang luar biasa, dan kemahiran komunikasi yang cemerlang, maka jawatan ketua pegawai eksekutif sangat sesuai untuk anda dan mungkin satu hari nanti cita-cita anda akan tercapai?


15 haiwan yang paling intelek dan bijak di dunia

Terdapat pelbagai jenis haiwan yang terdapat di atas muka bumi ini. Tanpa makhluk ini mungkin bumi kita tidak akan menjadi sama seperti sekarang. Kebanyakkan haiwan bertindak mengikut naluri dan bukan berdasarkan pemikiran. Namun begitu tahukah anda terdapat haiwan yang telah diujikaji kepintarannya dan dibuktikan lebih bijak dan pandai daripada haiwan yang lainnya. Kami ingin kongsikan bersama anda 15 jenis haiwan yang didapati lebih bijak dan boleh dikatakan mengagumkan manusia.

Semut dipersetujui adalah serangga yang paling bijak di atas muka bumi. Semut memiliki otak yang paling besar dibandingkan serangga yang lainnya. Semut didapati mempunyai kepintaran, strategi dan cara mereka tersendiri. Mereka tahu bagaimana menghantar pemantau untuk mencari makanan dan akan melaporkan kepada kumpulannya apabila menemui makanan. Semut juga tahu bagaimana membahagi tugas di antara memburu dan mengumpul. Semut juga sangat bersifat territorial dan akan menyerang apa sahaja yang mengganggu mereka. Mereka juga sangat mudah menyesuaikan diri dengan persekitaran mereka.

Labah-labah ini juga dikenali dengan nama Portia Bermisai Putih. Di dalam ujikaji yang dilakukan di dalam makmal, para saintis mendapati haiwan ini berjaya menyelesaikan beberapa permasalahan. Salah satu dari kebolehan mereka ialah mencari makanan. Ia akan pergi mencari labah-labah lain di sarang mereka dan berpura-pura seperti mangsa yang tersangkut pada sesawang labah-labah itu. Apabila labah-labah mangsa mendekatinya ia akan membunuh dan memakan mereaka. Ia juga mudah untuk belajar kaedah spesis labah-labah yang menjadi mangsanya dan akan meningkatkan kejayaan memburu mereka. Portia Labiata ini mempunyai pandangan yang sangat tajam dan selalu menggunakan kaedah pendekatan trial and error untuk memburu mangsanya. Labah-labah ini juga pandai memilih makanan mereka berdasarkan mana yang paling mudah untuk diburu.

Mungkin ramai yang terkejut apabila anjing berada pada ranking bawahan ini. Ini kerana disebabkan manusialah yang mengubah DNA mereka supaya lebih bijak dan menjadi pendamping manusia. Pada asalnya keluarga anjing dan serigala ini tidaklah begitu bijak secara semulajadi. Namun begitu mereka boleh diajar beberapa cara untuk memahami manusia. Akan tetapi serigala tidak boleh diajar sebegini. Hanya anjing yang lebih jinak dan berada disekeliling manusia sahaja yang boleh menyesuaikan diri mereka dengan beberapa kaedah pembelajaran yang betul.

Burung merpati merupakan salah satu spesis haiwan yang boleh terbang paling bijak. Kebanyakkan kita tahu bahawa burung merpati digunakan sebagai pengantara atau penghantar maklumat semasa perang dunia pertama dan kedua. Mereka juga berkebolehan untuk mengenal orang dan tempat yang banyak pada satu-satu masa. Dalam ujikaji yang dijalankan mereka berjaya menyelesaikan banyak teka-teki dalam masa yang singkat dan hanya sedikit sahaja haiwan yang dapat melakukannya. Maka tidak hairanlah jika ianya digunakan di dalam tektikal perang.

Octopus merupakan haiwan yang tidak mempunyai tulang belakang yang paling pintar. Dalam ujikaji mendapati haiwan ini menunjukkan kebolehannya dalam memori jangka panjang dan pendek. Mereka akan memerhati terlebih dahulu sebelum menyelesaikan masalah. Octopus mempunyai sistem saraf yang besar merangkumi 2/3 keseluruhan badannya. Derianya yang banyak terdapat pada saraf di bahagian sesungutnya atau "misai". Haiwan ini juga merupakan pakar dalam peniruan dan penyamaran dan digelar sebagai escape artists yang profesional. Pada satu kejadian di Pusat Akuarium Santa Monica, octopus jenis ini telah menyebabkan kebanjiran apabila membuka valve air dan menyebabkan tangki akuarium yang besar overflow.

Raccoon adalah salah satu haiwan yang tidak mudah berasa takut dan konfiden. Mereka sentiasa kelihatan mengawal sebarang keadaan apabila berada di dalamnya. Mereka juga bergerak di dalam satu kawanan keluarga mereka sendiri. Raccoon juga dikenal pasti mempunyai hubungan yang rumit dan kompleks dengan haiwan sejenis mereka. Dalam ujikaji dijalankan mereka boleh menggunakan pelbagai alatan untuk menyelesaikan masalah.

Tupai merupakan salah sejenis haiwan yang paling kuat azamnya. Jika ia inginkan sesuatu ia pasti akan mencubanya sampai dapat atau tertewas. Walaupun habitat asalnya adalah hutan belantara namun ia juga dapat menyesuaikan dirinya dengan begitu baik sekali di dalam bandar. Walau bagaimanapun ia seringkali dilihat sebagai pencuri atau penjahat. Ini kerana keazamannya yang kuat dan kebolehan daya ingatannya untuk mengingati perangkap atau kesilapannya sebelum ini dan memperbaikinya.

Walaupun ia dianggap sebagai makhluk perosak, namun haiwan yang mempunyai psaikologi yang hampir seperti manusia membuatkan ianya paling banyak digunakan di dalam ujikaji makmal. Tikus mempunyai kebolehan ingatan yang dipanggil metacognition yang hanya terdapat pada manusia dan segelintir haiwan. Mereka boleh menggunakan deria rasa dan pendengaran untuk mencari landmines dan bom. Haiwan kecil ini juga boleh menunjukkan rasa gembira, sedih, stress dan menyesal.

Khinzir telah lama dibuktikan lebih bijak daripada anjing. Dalam ujikaji menunjukkan khinzir boleh dilatih seperti anjing dan kucing. Apa yang membuatkan mereka pintar adalah cara pergaulan mereka yang rumit. Ibu khinzir juga telah ditemui akan menyanyi pada anak-anak kecilnya semasa dijaga. Dalam ujikaji yang dijalankan, mereka juga berjaya menyelesaikan masalah permainan video yang mungkin akan membuatkan anda terkejut. Dalam permehatian para pengkaji, khinzir akan mengikuti khinzir yang lain untuk mencari makanan sebelum mencuri makanan yang dijumpai. Ia akan belajar bagaimana cara untuk mencuri dan menipu khinzir yang lainnya.

Burung kakak tua perang Afrika ini adalah spesis haiwan yang sangat bersioal, penyayang dan bijak. Kebolehan mereka belajar ratusan perkataan manusia dan mengulanginya. Sesetengah pengkaji berpendapat bahawa spesis burung ini mempunyai kepandaian seorang kanak-kanak berumur 5 tahun. Burung kakak tua perang Afrika yang paling terkenal ialah Alex (1976-2007). Seorang ahli psikologi bernama Irene Pepperberg telah menjalankan ujikaji terhadap Alex dan mendapati ia boleh mengenali lebih dari 50 barang, 7 warna dan 5 jenis bentuk. Alex juga boleh membezakan mana yang lebih kecil, lebih besar, dan berbeza. Alex juga menghafal lebih dari 150 patah perkataan. Apabila ia penat ia akan berkata "saya pergi dahulu" dan apabila dia menunjukkan perangai yang menjengkelkan ia akan berkata "saya minta maaf".

Burung gagak ini dianggap burung paling pandai di dalam spesisnya. Seperti burung kakak tua juga burung gagak boleh diajar bercakap. Mereka boleh mengira, belajar rupa bentuk yang rumit dan menyelesaikan beberapa tugasan yang diberi. Gagak jenis New Caledonian ditemukan menggunakan sejenis alat memotong rumput untuk membuat sarang. Gagak juga menjatuhkan kerang, kacang dan pelbagai benda lagi untuk membukanya dan sehinggakan menjatuhkannya di jalan dan menunggu untuk kenderaan melanggar dan membukanya supaya ia boleh memakan isinya. Kajian mendapati sifatnya yang rumit membolehkan ia mengagihkan tugas di antara memantau, mencuri, dan menjadi umpan.

Gajah adalah sangat pintar. Mereka mempunyai saiz otak yang sangat besar mahupun jika dibandingkan dengan skala badan dan otak manusia. Mereka memiliki kepintaran yang rumit di mana mereka boleh mengorbankan seekor gajah untuk menyelamatkan sekawan kumpulan yang lain. Mereka juga dikenali kerana kebolehan melindungi anak-anak mereka. Apabila mereka sakit, mereka tahu untuk memakan daun tertentu yang membuatkan mereka beransur pulih bergantung kepada penyakit. Selain manusia, mereka adalah salah satunya spesis yang mengkebumikan bangkai gajah yang lain mengikut cara mereka. Mereka juga menggunakan belalai mereka sebagai salah satu alat yang menakjubkan seperti melukis. Gajah juga dapat mengenali rupa masing-masing jika melihat ke dalam cermin tidak seperti haiwan lain.

Chimpanzee dikenali kerana kebolehannya mengingati sesuatu perkara lebih dari haiwan lain. Mereka boleh menggunakan bahasa isyarat untuk berkomunikasi dengan manusia. Chimpanzee juga pintar menggunakan alatan yang diberikan manusia. Mereka didapati menggunakan strategi dalam menewaskan musuh dan mangsa. Pada tahun 2006, kajian menunjukkan haiwan ini mempunyai 98% genetik DNA yang sama dengan manusia. Baru-baru ini pula ditemukan ia boleh mengajar anak mereka bahasa isyarat tanpa sebarang bantuan manusia.

Ikan lumba-lumba mempunyai kebolehan dalam berhubung di antara satu sama yang lain. Mereka juga memahami isyarat manusia tertentu seperti perkataan "bola" dan objek yang lain. Mereka juga memahami fungsi nombor dan memberi tunjuk balas terhadap beberapa soalan yang dikemukakan. Kebolehan mereka memproses maklumat melalui cara akustik dan visual membuatkan mereka boleh mengenal babak yang ditayangkan di dalam kaca televisyen sama seperti chimpanzee. Mereka juga berkebolehan seperti gajah di mana mereka dapat membezakan diri mereka dan melihat tanda yang terdapat pada badan mereka melalui cermin. Semasa ujikaji sukar yang dijalankan, mereka memilih tanda "saya tidak tahu" apabila tidak boleh menyelesaikan masalah yang diberi.

Kini orangutan telah dianggap haiwan yang paling pintar berbanding chimpanzee. Mereka telah diajar untuk memotong kayu menggunakan gergaji, memahat paku menggunakan tukul dan pelbagai lagi. Apa yang lebih bijak mengenai orangutan ialah mereka memahami mengapa manusia mengajar mereka perkara ini dan menggunakan kebolehan mereka sendiri ketika di dalam hutan tanpa kehadiran manusia. Salah satu ujikaji mendapati apabila diajar cara untuk membuat perlindungan dan kemudian dilepas ke dalam hutan liar, orangutan berupaya membuat replika yang sama seperti yang diajar manusia.


13 Tempat paling aneh di atas muka bumi

Kebanyakkan tempat yang menjadi tumpuan para pelancong adalah kerana keindahan alam semula jadinya. Namun ada di antara tempat-tempat alam semulajadi ini yang lebih aneh bukan sahaja kerana keindahannya. Sesetengah daripadanya sangat berharga dan dilindungi oleh negara-negara di mana terletaknya tempat itu.

Anda bernasib baik kerana melalui jurugambar profesional, anda boleh melihat keindahan tempat paling aneh di atas muka bumi ini tanpa perlu membeli tiket atau memperbaharui passport anda. Di sini kami kongsikan bersama anda beberapa tempat paling aneh di dunia.

Di pantai Puerto Mosquito ini, keindahannya terserlah kerana air pantainya yang bercahaya dan berkilauan pada waktu malam. Ini adalah disebabkan pantainya dipenuhi dengan plankton bioluminescent yang banyak membuatkan ia kelihatan seperti bintang di angkasa. Terletak di selatan Vieques, pulau kecil ini merupakan salah satu tempat di Puerto Rico yang menjadi tumpuan para pelancong dari seluruh dunia. Pada tahun 2017 pantai ini telah terjejas teruk akibat taufan Maria, dan seperti tiada lagi plankton berharga yang bercahaya kelihatan. Namun begitu kini ia kembali beransur pulih dengan kehadiran semula plankton kecil yang bercahaya ini.

Tempat ini sebenarnya terjadi kerana tidak sengaja pada tahun 1964 apabila para pengkaji menebuk permukaannya untuk ujikaji suhu. Air panas terpancut keluar dari tempat galian semanjak dari kejadian itu. Kandungan mineral yang banyak pada air di situ membuatkan terbentuknya satu lapisan kalsium yang unik dan menyebabkan ia berwarna merah dan hijau pada permukaan batunya. Tempat ini dilindungi dan tidak dibuka untuk orang awam.

Terletak di kepulauan lautan Pasifik, kawasan jajahan Chile ini mempunyai pantai yang berwarna merah jambu. Namun bukan itu yang menjadi perhatian akan tetapi kehadiran kepala patung-patung gergasi yang banyak jumlahnya. Terdapat hampir 900 patung gergasi yang dinamakan moai ini yang tersebar di seluruh pulau ini. Ianya dipercayai diukir oleh kaum Rapa Nui di antara tahun 1100 hingga 1500 masihi. Arkeologi juga mendapati kepala-kepala patung ini sebernarnya mempunyai badan yang tertanam di dalam tanah.

Di Ireland Utara terletaknya salah satu persisir pantai paling unik di dunia. Terdapat lebih 40,000 batu berbentuk heksagon dan ianya 100% semulajadi. Batu-batuan ini dianggarkan berusia lebih 60 juta tahun dan terjadi adalah disebabkan aktiviti letusan gunung berapi pada zaman purba. Nama pulau ini iaitu Giant’s Causeway diberi berdasarkan mitos setempat, di mana satu gergasi telah membina jambatan untuk menyeberang ke pantai di seberang yang juga mempunyai batu-batuan yang berbentuk aneh ini.

Terletak di Barat Australia, tasik ini tidak sama seperti tasik-tasik lain di dunia. Walaupun ianya hanya berukuran 2000 kaki panjang, namun ianya sangat mudah dilihat dari jauh kerana airnya yang berwarna merah jambu. Para saintis berpendapat ini mungkin disebabkan sejenis alga yang mendiami tasik ini namun ianya masih belum dapat dibuktikan. Tasik ini bukanlah satu-satunya tasik berwarna merah jambu di dunia. Pihak kerajaan menutup kawasan ini untuk kunjungan orang awam atau pelancong.

Garisan Nazca di Peru merupakan salah satu misteri dunia. Tujuan wujudnya garisan ini mencetuskan pelbagai teori dari ritual keagamaan sehingga kepada penglibatan makhluk asing. Mempunyai garisan dalam pelbagai bentuk geometric dan juga haiwan tempatan seperti monyet dan labah-labah. Garisan ini terlah wujud selama ribuan tahun dan dipercayai dibuat oleh bangsa Nazca bertujuan untuk mempersembahkannya kepada dewa hujan.

Tidak seperti gunung yang anda bayangkan, kawasan gunung Tianzi di daerah Hunan ini berbentuk seperti tiang-tiang yang tegak berdiri. Para saintis berpendapat kejadian ini terbentuk kerana dahulunya tempat ini menjadi laluan air laut. Para pelancong boleh menaiki kereta kabel untuk melihat keindahan gunung ini. Keunikan ini juga menarik perhatian James Cameron—pengarah filem yang menjadikan gunung Tianzi ini sebagai ilhamnya untuk planet Pandora di dalam filemnya Avatar.

Laut mati yang juga dikenali dengan laut garam ini teletak di antara Palestin dan Jordan. Ianya juga merupakan kawasan paling rendah di dalam dunia. Kandungan garamnya yang sangat tinggi membuatkan ianya adalah mustahil untuk sebarang kehidupan di dalamnya melainkan bakteria. Laut mati ini semakin diancam kekurangan airnya yang teruk kerana disedut oleh negara Israel untuk kegunaan rakyatnya. Dengan hujan yang sedikit, laut mati ini berkurangan sebanyak 3 kaki setiap tahun.

Berdasarkan namanya jelas menceritakan tentang keadaan tasik ini. Setiap musim panas, tasik ini akan menyejat dan meninggalkan bentuk seperti polka-dot. Para pengkaji berpendapat hal ini terjadi kerana kandungan mineralnya yang unik. Lebih mengagumkan ialah setiap tompok mempunyai warna air yang berbeza berdasarkan kandungan mineralnya dan membuatkan pemandangannya begitu indah.

Di pulau Bohol di Filipina, anda akan dapati pemandangan yang sangat aneh. Terdapat lebih dari 1000 bukit yang dikenali sebagai Bukit Cokelat, tempat ini merupakan kawasan yang paling kerap dilawati di Filipina. Semasa musim kering, rumpur dan tumbuhan di sini akan mengering dan bertukar kepada warna coklat.

Gambar yang anda lihat ini bukanlah salji. Salinas Grandes bermaksud dataran garam di dalam bahasa melayu. Kawasan yang luas ini dipenuhi oleh ketulan-ketulan garam. Dahulunya kawasan ini merupakan kawasan berair dan setelah sekian lama menyejat, kawasan ini menjadi kering kontang. Tidak banyak kehidupan yang mampu bertahan di sini. Anda boleh menggunakan garam ini untuk memasak walaupun dan garamnya jauh lebih tulin dan pekat berbanding garam yang biasa kita gunakan.

Sepertimana yang anda tahu Iceland merupakan negara yang beriklim sejuk namun begitu di Lagoon Biru ini anda boleh menikmati mandian kolam air panasnya yang semulajadi dan dikelilingi oleh salji dan batu gunung berapi. Iceland juga merupakan kepulauan gunung berapi yang mempunyai banyak kolam air panas semulajadi namun Lagoon Biru ini yang menjadi tumpuan para pelancong. Banyak spa mewah yang telah dibina berdekatannya. Dengan suhu purata 100 darjah selsius sepanjang tahun, ia menghasilkan warna air biru muda. Kandungan garamnya juga dikatakan baik untuk kesihatan kulit.

Setiap penggemar kucing pasti mengimpikan untuk datang ke pulau Aoshima ini. Ianya yang juga dikenali sebagai ”Pulau Kucing” dipenuhi dengan begitu banyak kucing sehingga melebihi populasi manusia 6 kepada 1. Pada asalnya kucing dibawa ke pulau ini untuk mengatasi masalah tikus. Selepas tahun 2000 bilangan kucing di sini dicatatkan meningkat dengan begitu tinggi sekali. Malangnya pulau ini menjadi begitu terkenal sekali dan menerima ramai pelancong dan ini membuatkan penduduk tempatan yang kebanyakkannya nelayan berasa tertekan kerana kurangnya privasi.


5 Wanita Pertama Yang Menjadi Pemimpin Tertinggi Negara

Sepanjang sejarah dunia, wanita sering diketepikan dalam bidang politik dan kurang diberi kuasa memerintah. Sehingga tahun 2016, hanya terdapat 44 daripada 196 buah negara yang menjadikan wanita sebagai ketua negara.

Daripada mula mendapatkan hak untuk mengundi sehinggalah untuk memegang jawatan dan menjadi pemimpin tertinggi, wanita telah berjuang bersungguh-sungguh ke tahap bidang politik global yang didominasi oleh lelaki.

iluminasi.com kongsikan 5 pemimpin wanita terkemuka yang melakukan revolusi dalam kepimpinan negara masing-masing.

Vigdís Finnbogadóttir telah dipilih sebagai presiden Iceland pada tahun 1980 yang memecahkan rekod sebagai ketua wanita Iceland pertama dan wanita pertama di dunia dipilih sebagai presiden sebuah negara.

Dengan berkhidmat selama 16 tahun, Vigdis juga menjadi ketua wanita yang paling lama berkhidmat di mana-mana negara dalam sejarah. Peningkatan kuasa Vigdís bermula ketika beliau bertugas sebagai pengarah Syarikat Teater Reykjavík.

Dengan ijazah sarjana muda dalam bahasa Perancis dari University of Iceland dan ijazah pengajaran, Vigdís  memperolehi menjadi popular di Iceland sebagai bintang dan mempunyai rancangannya sendiri untuk Televisyen Negeri Iceland.

Beliau memenangi pilihan raya pertamanya pada tahun 1980 mengalahkan tiga calon lelaki. Vigdís kemudiannya berkhidmat tiga lagi terma sebagai presiden, dan menang tanpa bertanding pada tahun 1984 dan 1992, serta memenangi pilihan raya pada tahun 1988 dengan 92% undian.

Sebagai presiden, Vigdís menekankan kepentingan mengekalkan dan merayakan identiti dan warisan budaya Iceland melalui adat dan budaya. Selepas berkhidmat sebagai presiden, beliau mengasaskan Majlis Pemimpin Dunia Wanita pada tahun 1996 dan telah menerima banyak anugerah di atas kerja kemanusiaan dan menggalakkan nilai budaya.

Isabel Perón berkhidmat sebagai naib presiden Argentina dari 1973 hingga 1974 dan kemudian menggantikan suaminya, Juan Perón, sebagai presiden selepat kematiannya. Beliau berkhidmat sebagai presiden Argentina dari 1974 hingga 1976.

Isabel merupakan wanita pertama yang dilantik sebagai ketua negara di Argentina dan juga Amerika Selatan. Malah, Isabel juga merupakan wanita pertama di dunia yang memegang jawatan presiden negara, walaupun beliau tidak dipilih secara demokrasi kerana menggantikan suaminya.

Ketika Isabel bertemu suaminya pada tahun 1955, beliau meninggalkan kerjayanya untuk membantu suaminya sebagai setiausaha dan keputusan itu membuatkan beliau menjadi berkuasa. Kedua-dua mereka berkahwin pada tahun 1961 dan dilantik sebagai presiden dan naib presiden Argentina pada tahun 1973.

Selepas kematian suaminya dan beliau menjadi pengganti, Argentina berhadapan dengan ketidakstabilan ekonomi dan pergolakan politik. Isabel digalakkan untuk meletak jawatan selepas dituduh melakukan rasuah yang dikaitkan dengan Perikatan Antikomunis Argentina, sebuah organisasi haram yang dikatakan dipimpin oleh Jose Rega, penasihat Isabel.

Oleh sebab beliau enggan meletak jawatan, rampasan kuasa tentera dilancarkan menyebabkan Isabel menerima hukuman 5 tahun penjara sehingga beliau diasingkan ke Sepanyol. Pada tahun 2007, Isabel didakwa kerana membenarkan kekejaman ke atas hak asasi manusia yang dilakukan oleh Perikatan Antikomunis Argentina semasa beliau bergelar sebagai presiden namun Sepanyol enggan mengekstradisi Isabel ke Argentina untuk dibicarakan.

Corazon Aquino merupakan presiden wanita pertama Filipina, dan juga yang pertama di Asia. Beliau berkhidmat sebagai presiden Filipina dari tahun 1986 hingga 1992. Corazon terkenal dengan peranannya sebagai penggerak revolusi dalam mengembalikan pemerintahan demokratik di Filipina dan memipin negara ini daripada rejim autoritarian pimpinan Ferdinand E. Marcos.

Corazon merupakan isteri kepada seorang ahli politik, Benigno Simeon Aquino Jr, yang merupakan aspirasi politiknya. Selepas suaminya mati dibunuh pada tahun 1983, Corazon bertanding dalam pilihan raya presiden pada tahun 1986 sebagai ketua pembangkang menentang Ferdinand Marcos.

Walaupun pada mulanya Ferdinand memenangi pilihan raya tersebut, namun Corazon dan partinya mencabar keputusan itu dan kemudiannya dinamakan sebagai presiden yang sah oleh tentera Filipina. Sejurus selepas memegang jawatan, Corazon memulakan kerja menubuhkan perlembagaan baru negara dan memulihkan Kongres.

Sebagai presiden, Corazon memberi tumpuan kepada usaha menstabilkan ekonomi dan menguatkuasakan kebebasan sivil serta hak asasi manusia.

Berkhidmat sebagai Presiden India dari tahun 2007 hingga 2012, Pratibha Patil merupakan ketua wanita pertama di India. Selain menjadi ketua wanita pertama, beliau juga merupakan wanita pertama yang dipilih sebagai gabenor negeri di India ketika dilantik memegang jawatan itu di negeri Rajasthan.

Patibha memulakan karier politiknya pada tahun 1962 ketika beliau dilantik sebagai ahli dewan undangan Maharashtra di usia 27 tahun. Walaupun telah lama berkhidmat, Pratiba merupakan seorang yang low-profile dalam karier politiknya membautkan kempen jawatan presidennya mendapat tentangan yang rendah.

Namun, banyak kontroversi berlaku ketika beliau memegang jawatan presiden. Patibha dilaporkan membelanjakan lebih banyak wang dan bercuti bersama keluarganya di luar negara, melebihi mana-mana presiden India sebelumnya. Jumlah wang yang dibelanjakan kira-kira RM116 juta.

Cubannya dalam menggunakan dana kerajaan dan mengambil tanah tentera India bagi membina rumah persaraannya juga satu keputusan kontroversi yang mendapat tentangan kuat daripada pembangkang.

Ellen Johnson Sirleaf merupakan presiden Liberiaa dari tahun 2006 hingga 2018, menjadikannya wanita pertama yang dipilih sebagai ketua negara dan ketua wanita pertama di benua Afrika. Ellen sangat terkenal dengan perananya dalam memperkuatkan ekonomi, politik dan sosial Liberia selepas bertahun-tahun bergelut dengan perang saudara.

Beliau juga dianugerahkan Hadiah Nobel Keamanan pada tahun 2011 untuk kerja hak wanita. Ellen merupakan lulusan ijazah sarjana muda ekonomi dari Universiti Colorado Boulder, ijazah sarjana muda perakaunan dari Madison Business College dan ijazah sarjana pentadbiran awam dari Universiti Harvard.

Beliau berkhidmat sebagai pembantu menteri kewangan Liberia di bawah pimpinan presiden William Tolbert sebelum digulingkan pada tahun 1980 dan perang saudara bermula. Ketika diasingkan ke Kenya dan Amerika Syarikat semasa perang meletus, Ellen mengasah bakatnya sebagai seorang ahli ekonomi dan bekerja untuk institusi seperti Bank Dunia dan Citibank.

Sekembalinya Ellen ke Liberia selepas perang tamat, beliau menggunakan pengalaman dan pengetahuannya sebagai ahli ekonomi dan ahli politik untuk bertanding sebagai presiden. Ketika dilantik pada tahun 2006, beliau melakukan langkah-langkah membebaskan Liberia dari segala hutag dan mendapat bantuan antarabangsa untuk membina semula negara ini.

Ellen juga menubuhkan Jawatankuasa Kebenaran dan Perdamaian bagi menggalakkan keamanan berikutan kekacauan awam yang berlaku.


15 Fakta Menarik Mengenai Microsoft

Ditubuhkan pada tahun 1975 oleh dua rakan karib iaitu Bill Gates dan Paul Allen, kini Microsoft merupakan antara syarikat terbesar di dunia dengan aset sebanyak RM935 bilion pada tahun 2018.

Sehingga tahun 2016, Microsoft adalah syarikat perisian komputer terbesar di dunia dari segi pendapatan dan salah sebuah syarikat paling bernilai di dunia. iluminasi.com ingin kongsikan 15 fakta menarik mengenai Microsoft.

1. Dianggarkan sebanyak 12 ribu kakitangan Microsoft telah bergelar jutawaan, dan 3 daripada mereka bergelar bilioinare.

2. Pada satu ketika, Microsoft mempertimbangkan dengan serius untuk membeli syarikat Sega GAmes. Namun, itu sebelum Xbox menjadi satu kejayaa besar.

3. Dalam tahun pertama beroperasi, pendapatan Microsoft hanyalah sebanyak RM62,000. Ini menunjukkan kejayaan bukanlah datang dalam masa semalaman. Fokus kepada apa yang ia mampu jadi, dan tidak kepada apa yang berlaku sekarang.

4. Sebagai syarikat gergasi yang mengaut keuntungan beratus bilion ringgit setiap tahun, Microsoft juga tidak terkecuali dalam mengalami kerugian. Ia mencatatkan kerugian suku tahun buat kali pertama pada julai 2012.

5. Ia adalah perkara biasa bagi mana-mana sebuah syarikat untuk memfailkan paten idea atau produk mereka. Namun bagi Microsoft, mereka memfailkan kira-kira 3 ribu patent produk setiap tahun. Ia seperti Thomas Edison adalah sebuah syarikat.

6. Pada tahun 1987, Bill Gates merupakan manusia termuda memperoleh 1 billion USD. ketika itu beliau hanya berusia 31 tahun, dan ia merupakan kejayaan yang sngat besar untuk memperoleh nilai sebegitu tinggi pada tahun 1980an.

7. Dan setahun kemudian pada tahun 1988, Bill Gates membeli sebuah rumah dengan harga RM7.5 juta. Dan ketika ini rumah yang sama bernilai lebih RM446 juta.

8. Microsoft membantu Apple membangunkan komputer mereka. Namun ia berubah apabila Microsft membuat keputusan untuk menghasilkan dan menjual komputer dengan jenama sendiri. Hubungan kedua-dua syarikat gergasi ini bertambah tegang apabila Microsoft mula menjual komputer mereka dengan harga lebih murah daripada Apple.

9. Nama microsoft diperoleh daripada gabungan 2 perkataan iaitu "microcomputer" dan "software". Ia disebabkan oleh Micrsoft adalah syarikat pertama yang mengeluarkan perisian seccara besar-besaran untuk mikrokomputrer.

10. Microsoft sangat terhutang budi kepada Excel. Ia merupakan program pertama mereka yang menaikkan nama Microsoft. Pada satu ketika dahulu, spreadsheet memakan masa untuk dilakukan membuatkan orang mencari jalan pintas. Microsoft berkembang melalui satu program ini sahaja.

11. Pada tahun 2006, Microsoft mempunyai peluang untuk membeli Youtube dengan harga RM1.94 bilion sahaja, namun ketika itu mereka beranggapan ia tidak begitu bernilai. Kini, Youtube mempunyai nilai di antara RM97 bilion hingga RM155 bilion. Satu kesilapan besar oleh Microsoft.

12. Penyelidik-penyelidik beranggapan bahawa Bill Gates adalah seorang yang genius.

13. Dengan menghasilkan Xbox pada tahun 2001, Microsoft menjadi syarikat Amerika pertama yang menghasilkan konsol permainan sejak Atari ditutup pada tahun 1996.

14. Microsoft melancarkan tablet mereka pada tahun 2001, jauh lebih lama sebelum Apple melancarkannya. Ia tidak berjaya pada ketika itu.

15. Microsoft tidak menjual perisian komputer. Ia diberikan secara percuma dan memerlukan orang untuk membayar lesen jika mahu menggunakannya. Ia merupakan model bisnes yang tersangat efektif.


10 Kelebihan Yang Dimiliki Individu Introvert

Personaliti dalam diri bukanlah sesuatu yang boleh dipilih atau dibuat-buat. Ia datang secara semulajadi berdasarkan perwatakan, cara dibesarkan serta sifat dalaman diri seseorang.

Personaliti ini juga dipengaruhi oleh genetik daripada ibu bapa. Di kala orang ramai melihatkan mereka yang berpersonaliti introvert sebagai tidak menarik, kurang bersosial dan membosankan, sebenarnya menjadi seorang introvert mempunyai banyak kelebihan berbanding extrovert.

iluminasi.com ingin berkongsi dengan anda 10 kelebihan yang dimiliki oleh individu introvert.

Introvert biasanya peka terhadap persekitaran mereka. Disebabkan personaliti mereka yang berada di "luar" kepompong manusiaa, ia memberikan perspektif yang unik dan peluang untuk mereka melakukan pemerhatian yang berharga.

Sifat ini sangat membantu terutamanya dalam tugasan yang memerlukan keupayaan kreatif dan menyelesaikan cabaran. Buktinya, kebanyakan daripada saintis hebat, pencipta, ahli muzik, pelukis dan penulis adalah daripada golongan introvert.

Untuk kembali mengisi jiwa, introvert memerlukan masa untuk menyendiri, tetapi dalam kesendirian ini jugalah mereka memperoleh kreativiti. Ahli psikologi, Mihaly Csikszentmihalyi mendapati bahawa remaja yang sukar untuk meluangkan masa bersendirian lebih kurang cenderung untuk mengembangkan kemahiran kreatif mereka.

Kebanyakan pelukis dan penulis yang dikategorikan sebagai introvert melakukan tugas dan kerja mereka dengan baik apabila bekerja bersendirian berbanding dalam kumpulan.

Penyelidik Reed Larson juga mendapati bahawa remaja berasa kurang sedar apabila bersendirian, dan ini membantu mereka berasa lebih selamat untuk mengambil risiko yang membuatkan mereka lebih kreatif.

Setiap daripada kita perlukan cara untuk "mengecaj" diri sendiri apabila berasa letih dan tertekan. Bagi introert, mereka hanya perlukan masa bersendirian dalam proses mengecaj diri mereka.

Dalam situasi ini, extrovert dilihatkan sebagai kurang bernasib baik kerana memerlukan kehadiran orang lain untuk mengembalikan tenaga dalam mereka, iaitu dengan bersosial. Introvert boleh mengecaj diri sendiri dengan hanya menghabiskan masa di atas sofa empuk di rumah, sorang diri. Senang kan?

Adalah sememangnya satu realiti bagi introvert mempunyai rakan yang sedikit, yang boleh dihitung dengan jari. Namun, kelebihannya adalah persahabatan di antara mereka sangat rapat dan bermakna.

Di ketika extrovert mempunyai 100 rakan, namun cuba kira berapa orang sahaja yang betul-betul rapat dan boleh diharap? Selain itu, introvert mempunyai pelbagai perkara dalam minda mereka selain daripada hubungan kasual, jadi mempunyai rakan yang sedikit adalah mencukupi bagi mereka.

Golongan extrovert mungkin akan cakap apa sahaja yang terlintas di minda, ada yang penting dan tidak. Ini berbeza dengan introvert yang kurang bercakap, dengan kata lain lebih berhati-hati dalam mengungkapkan kata-kata.

Introvert biasanya seorang yang fikir dengan mendalam, jadi apabila mereka bercakap atau memberikan pendapat, kata-kata mereka adalah sangat penting dan dipertimbangkan kerana introvert tak akan membuka mulut melainkan ia benar-benar relevan.

Golongan introvert tidak suka membuang masa sendiri dan orang lain dengan omong kosong.

Introvert secara semulajadinya lebih berhati-hati dalam sesuatu perkara, yang membuktikan mereka sangat berharga dalam banyak bahagian kehidupan dan perniagaan. Sebaliknya bagi extrovert, mereka lebih cenderung untuk melakukan sesuatu tanpa benar-benar menilai risiko dan perangkap yang berpotensi merosakkan apa-apa rancangan.

Introvert tahu dan mampu mencapai matlamat mereka dengan cara mempengaruhi orang lain secara senyap. Bagi setiap extrovert, mereka akan dapat bekerja dengan lebih baik jika mempunyai introvert sebagai pembantu.

Oleh kerana introvert sering bekerja bersendirian, makan mereka lebih berdikari dan mampu menyelesaikan tugas tanpa bantuan orang lain. Kebolehan introvert untuk bekerja bersendirian ini adalah antara aset terpenting mereka. Mereka tak perlukan bantuan ataupun perhatian.

Cerita-cerita kejayaan adalah seperti BIll Gates yang mampu memaksa diri ke tahap maksimum dengan bantuan kesungguhan diri sendiri dalam mencapai matlamat. Keupayaan untuk bergantung sepenuhnya kepada diri sendiri, berbanding kepada pasukan adalah kualiti yang hebat bagi seseorang usahawan.

Bagi introvert, bekerja dalam kumpulan atau pasukan adalah lebih perlahan, tidak efisyen dan rumit.

Introvert secara amnya adalah individu yang jujur dan merendah diri. Oleh kerana mereka sangat teliti dengan orang yang mereka pilih untuk berkomunikasi, ia membuatkan introvert jarang menipu dan berbohong. Ia juga membuatkan mereka kurang rakan, kerana bencikan kepura-puraan dan drama.

Keaslian dan kejujuran ini biasanya jelas terhadap rakan perniagaan dan pelanggan mereka. Ciri-ciri tulen introvert adalah keupayaan mereka untuk memberikan pendapat jujur keranaa tak suka berborak kosong.

Malah, mereka mampu melihat gambaran luas terhadap keadaan tertentu dan tahu cara untuk bertindak.

Introvert faham bahawa pendapat dan idea mereka mungkin tidak sesuai dengan situasi tertentu, jadi mereka bersedia untuk mendengar pendapat orang lain. Ciri-ciri ini dipengaruhi oleh sifat ego mereka tidak memaksa untuk hanya melihat pandangan sendiri sahaja.

Dengan ini, mereka mampu memperoleh idea dan rakan yang baik serta menghasilkan tugasan atau projek yang menakjubkan.


Bagaimana Kapal Terbang Boleh Dapat Sambungan Internet Dan Wi-Fi?

Internet ada di mana-mana ketika ini. Teknologi yang sangat canggih membuatkan kita semakin dekat dengan 5G. Tanpa internet, segala urusan kerja dunia akan terganggu dan tergendala.

Malah, ramai yang akan mengalami kerugian berjuta-juta ringgit jika sambungan internet terputus hanya untuk beberapa minit. Ini menunjukkan betapa pentingnya internet pada zaman ini.

Namun, apabila anda berada di dalam kapal terbang, adalah masa di mana anda terputus hubungan daripada dunia internet. Walaupun begitu, kini kebanyakan syarikat penerbangan telah menyediakan sambungan internet tanpa wayar dalam pesawat, membolehkan anda berhubung dengan dunia di darat.

Jika di rumah atau pejabat, router anda disambungkan kepada internet dengan sambungan wayar secara langsung. Router kemudian memancarkan isyarat ini dengan bantuan antena. Walau bagaimanapun, kapal terbang tidak boleh disambungkan dengan wayar sepanjang masa, lebih-lebih lagi ia berada di jarak 30,000 kaki dari bumi.

Jadi ia mesti berhubung dengan Penyedia Perkhidmatan Internet (ISP) secara wireless atau tanpa wayar.

Salah satu cara untuk mencapai matlamat ini adalah dengan membenarkan sambungan tanpa wayar antara kapal terbang dengan menara sel di darat, yang sentiasa dihubungkan dengan internet.

Menara-menara ini akan berkomunikasi dengan peranti yang terdapat dalam kapal terbang melalui gelombang radio. Oleh itu, menara-menara ini dibina dengan jarak yang seragam dan memastikan kapal terbang yang sedang bergerak boleh berhubung dengan menara yang terdekat apabila terbangdi atasnya.

Fungsi teknologi ini boleh dianggap seperti telefon anda yang dihubungkan dengan beberapa router di sebuah rumah yang besar. Apabila telefon anda bergerak ke seluruh rumah, secara automatiknya telefon anda akan mematikan sambungan internet daripada router yang semakin berjauhan yang memberikan isyarat lemah, dan memulakan sambungan kepada router yang mempunyai isyarat berdekatan yang kuat.

Dan disebabkan sambungan komunikasi secara langsung digunakan, antena pada kapal terbang dipasang pada bahagian "perut" nya. Antara penyedia terbesar internet dalam kapal terbang adalah Gogo Inc.

Namun, kelajuan internet yang mampu disediakan oleh teknologi ini adalah sederhana, sekitar 3 Mbps. Ia cukup untuk anda membuka e-mel dan berkomunikasi. Dan jika pesawat terbang di atas laut, sambungan internet akan putus.

Selain itu, menara sel tidak boleh dipasang dengan sewenang-wenangnya di semua tempat dan perkhidmatannya akan menjadi lemah dengan kawasan yang mempunyai kepadatan menara yang rendah.


Jose Mujica : Presiden Uruguay Antara Pemimpin Paling Miskin Di Dunia

Ia adalah situasi biasa apabila gaya hidup ahli politik adalah jauh berbeza daripada mereka yang melantik mereka, iaitu rakyat. Namun, ia tidak begitu di Uruguay. Di negara ini satu ketika dulu, perdana menterinya tinggal di rumah ladang yang usang dan mendermakan sebahagian besar daripada gajinya.

José Alberto "Pepe" Mujica Cordano, merupakan seorang ahli politik yang juga berkhidmat sebagai Presiden Uruguay ke-40 dari 2010 hingga 2015. Sebelum itu, Jose berkhidmat sebagai Menteri Ternakan, Pertanian dan Perikanan dari tahun 2005 hingga 2008.

Melihatkan rumah yang didiami beliau, pasti anda tak menyangkakan ia adalah rumah seorang presiden negara. Kediaman Jose tersangat berbeza dengan kediaman majoriti ketua negara-negara yang lain.

Beliau membuat keputusan untuk tidak tinggal di rumah mewah yang disediakan untuk pemimpin tertinggi ini, dan memilih untuk tinggal di rumah ladang milik isterinya di luar bandar ibu negara Uruguay, Montevideo.

Tempat mencuci baju terletak di luar dan sumber air datang daripada telaga di belakang rumah. Hanya terdapat 2 orang polis dan seekor anjing cacat, Manuela, menjadi pengawal di kediamannya.

Jose dikatakan berjiwa rakyat dan sangat merendah diri kerana beliau datang daripada keluarga yang susah di mana bapanya bankrap dan ibunya sangat miskin ketika beliau kecil.

iluminasi.com ingin kongsikan 15 fakta menakjubkan mengenai Jose Mujica, presiden paling sempoi di dunia.

1. Beliau dikatakan sebagai pemimpin paling rendah diri dalam dunia moden. Ketika beliau bersara dari politik pada tahun 2015, BBC menggelarkannya sebagai "Presiden paling miskin di dunia"

2. Ketika bergelar Presiden Uruguay, Jose mendermakan 90% daripada gajinya setiap bulan berjumlah RM46,560 untuk tujuan amal. Jose berkata beliau mempunyai cara hidup yang tidak perlu diubah semata-mata hanya kerana beliau seorang presiden.

"Saya memperoleh pendapatan yang lebih daripada yang saya perlukan, walaupun ia tidak mencukupi bagi sesetengah orang. Bagi saya, ia bukan pengorbanan, tetapi tanggungjawab," jelas Jose

3. Beliau tinggal di rumah ladang milik isterinya yang hanya mempunyai 1 bilik. Dan ketika mana pemimpin-pemimpin tertinggi negara lain selesa menaiki kereta mewah milik kerajaan, namun Jose bergerak ke mana-mana menggunakan kereta Volkswagen 1987 miliknya.

Malah, Jose pernah ditawarkan RM3.9 juta untuk membeli keretanya oleh harwatan Arab, namun beliau tidak menjualnya kerana dilihatkan tidak penting.

4. Beliau sangat fokus dalam mengagihkan semula kekayaan negaranyaa. Ketika berkhidmat sebagai pemimpin tertinggi, Jose telah mengurangkan kadar kemiskinan daripada 37% kepada 11%.

Menurut Jose, para peniaga hanya mahu meningkatkan keuntungan mereka, jadi ia terpulang kepada kerajaan untuk memastikan pengagihan keuntungan dengan secukupnya supaya pekerja mempunyai wang untuk membeli barangan yang mereka hasilkan.

5. Jose menjadikan ekonomi Uruguay semakin baik. Ketika mana negara jiran seperti Argentina dan Brazil mengalami kejatuhan, rakyat Uruguay menikmati peningkatan gaji dan kadar pengangguran yang sangat rendah dalam sejarah.

6. Pernah tak anda ditumpangkan kereta oleh seorang presiden atau perdana menteri? Bukan sahaja perdana menteri, malah nak ditumpangkan oleh orang biasa pun susah.

Namun, ia berbeza bagi Jose. Ketika Gerhald Acosta sedang berjalan dari rumahnya ke tempat kerja, beliau telah ditumpangkan oleh presiden Uruguay dan isterinya.

7. Presiden Uruguay ini mempunyai pendekatan sebagai pemimpin tertinggi negara yang sangat berbeza dengan rakan sejawat yang lain. Menurut Jose, sebaik sahaja seorang ahli politik diangkat, mereka seolah-olah menjadi seperti raja.

"Saya tak tahu bagaimana ia berfungsi, tetapi saya tahu bahawa anda dilantik menjadi pemimpin untuk memastikan tiada siapa pun yang lebih daripada orang lain. Anda perlukan sebuah istana, karpet merah dan orang di belakang anda berkata "Ya, tuan". Bagi saya, semua ini sangat menyedihkan," luah Jose.

8. Beliau menyediakan pendidikan percuma dan komputer kepada setiap pelajar sekolah di Uruguay.

9. Jose menghalalkan ganja di Uruguay. Menurutnya, kira-kira 150,000 orang di Uruguay menghisap ganja, dan beliau tak boleh melayan mereka seperti penyeludup dadah. Malah, beliau beranggapan bahawa ia lebih mudah untuk mengawal ganja jika ia dihalalkan.

"Pengambilan ganja bukan perkara yang paling membimbangkan, tetapi masalah sebenar adalah pengedaran dadah," jelas Jose.

10. Jose sangat bencikan peperangan. Menurutnya, rundingan paling buruk adalah lebih baik daripada perang yang paling baik.

11. Seperti mana-mana rakyat biasa, Jose akan menunggu giliran apabila mengunjungi hospital awam.

12. Bekas presiden ini dan isterinya mengusahakan ladang mereka sendiri dengan menanam bunga.

13. Jose tidak gentar untuk menegur dan berhadapan dengan penyalahgunaan korporat, sebagaimana dibuktikan oleh perjuangan epik pemerintahnya melancarkan perag terhadap gergasi tembakau Amerika, Philip Morris.

14. Beliau mungkin antara salah seorang ahli politik yang paling jujur dalam dunia, yang kini semakin pupus.

15. Ketika ditanya mengenai gaya hidupnya, Jose dengan ringkasnya menjawab:

"Saya tak miskin. Orang yang miskin bukannya orang yang memiliki harta yang sedikit, tetapi mereka yang hanya bekerja untuk mengekalkan gaya hidup mewah dan memerlukan lebih banyak perkara dalam hidup.

Saya tak hidup dalam kemiskinan, tetapi saya hidup dalam kesederhanaan. Terdapat sedikit perkara sahaja yang saya perlukan untuk hidup,".

16. Ketika meninggalkan jawatannya, BBC menggelarkannya sebagai seorang presiden yang membangunkan Uruguay dengan cara yang mana mana-mana negara Amerika Latin hanya boleh bermimpi.


5 Pesawat Jet Pemintas dan Penggempur Paling Laju Di Dunia

Ketika ini, kekuatan ketenteraan Malaysia dari segi pesawat adalah sebanyak 184 secara keseluruhan termasuklah 36 pesawat pejuang, 49 pesawat penyerang dan 84 pesawat pengangkutan.

Dan di antara pesawat-pesawat ini, yang paling laju adalah pesawat Sukhoi Su-30MKM yang mampu mencapai kelajuan maksimum 2,120 kilometer sejam.

Kali ini iluminasi.com ingin kongsikan 5 buah pesawat paling pantas di dunia ketika ini.

Pesawat Bell X-2 yang diberi nama jolokan "Starbuster" ini adalah pesawat penyelidikan X yang dibina oleh Amerika Syarikat untuk menyiasa ciri-ciri penerbangan dalam julat 2 hingga 3 Mach (unit nisbah halaju).

Ia merupakan pesawat berkuasa roket yang dihasilkan pada tahun 1945 hasil kerjasama Bell Aircraft Corporation, Tentera Udara AS dan Jawatankuasa Penasihat Kebangsaan Aeronautik (NACA) untuk meneroka masalah aerodinamik penerbangan supersonik dan meningkatkan kelajuan dan ketinggian lebih daripada pesawat sebelumnya, X-1.

Hanya 2 unit X-2 dihasilkan dan tidak lagi digunakaan menjelang 27 September 1956. Kelajuan paling pantas pernah direkodkan oleh X-2 adalah 3,370 kilometer sejam.

Mikoyan Mi G-25 adalah pesawat pemintas supersonik dan peninjau yang merupakan antara pesawat tentera terpantas yang pernah berkhidmat. Ia direka oleh Mikoyan-Gurevich dari Kesatuan Soviet, dan merupakan salah satu pesawat tempur yang dibina menggunakan keluli tahan karat.

Ia merupakan pesawat terakhir yang direka oleh Mikhail Gurevich sebelum bersara. Dihasilkan di antara tahun 1964 hingga 1984, sebanyak 1,186 pesawat ini dihasilkan dan hanya diperkenalkan pada tahun 1970.

Pesawat berkelajuan maksimum 3,470 kilometer sejam ini digunakan oleh Angkatan Pertahanan Udara Soviet, Tentera Udara India dan Tentera Udara Algeria.

Lockheed YF-12 adalah pesawat pemintas prototaip Amerika yang digunakan oleh Tentera Udara Amerika Syarikat. YF-12 adalah versi pesawat Lockheed A-12 yang mempunyai 2 tempat duduk, membawa kepada penghasilan pesawat Lockheed SR-71.

YF-12 mencipta dan memegang rekod dunia bagi kelajuan dan ketinggian iaitu melebihi 3,200 kilometer sejam dan melebihi 24,384 meter. Ketika ini, YF-12 merupakan pesawat pemintas terbesar di dunia.

Kelajuan terpantas pernah direkodkan adalah 3,540 kilometer sejam, dan hanya 3 unit dihasilkan.

SR-71 berkhidmat dengan Tentera Udara A.S. dari tahun 1964 hingga 1998. Sebanyak 32 pesawat telah dihasilkan di mana 12 daripadanya musnah dalam kemalangan. Namun, tiada satu daripadanya yang musnah disebabkan tindakan musuh.

SR-71 diberikan beberapa nama samaran, termasuk "Blackbird" dan "Habu". Pesawat ini memegang rekod dunia untuk pesawat "air-breathing" paling pantas sejak tahun 1976, rekod ini sebelum ini dipegang oleh Lockheed YF-12.

Kelajuan maksima yang pernah dicatatkan adalah 3,661 kilometer sejam dan menelan kos pembuatan mencecah RM132 juta seunit.

North American X-15 adalah pesawat berkuasa roket hipersonik dioperasikan oleh Tentera Udara Amerika Syarikat dan Pentadbiran Angkasa dan Aeronautika Nasional sebagai sebahagian daripada siri eksperimen pesawat-X.

Rekod rasmi X-15 yang dicatakan bagi pesawat paling laju di dunia yang pernah direkodkan dilakukan pada 1967 apabila William J. Knight memandu pesawat ini dengan kelajuan 7,274 kilometer sejam.

Dengan kelajuan ini, anda boleh ulang alik dari Padang Besar, Perlis ke Johor Bahru sebanyak hampir 9 kali, dalam masa 1 jam.


Ini Cara Bagaimana NASA Hasilkan Bilik Sifar Graviti

Sehari selepas dia kembali ke Bumi, angkasawan Heidemarie Stefanyshyn-Piper disambutoleh lebih daripada 100 orang dalam majlis sambutan kepulangannya yang diadakan di Ellington Field. Walau bagaimanapun, apa yang menjadi perhatian berita global bukanlah pencapaiannya iaitu tugasnya selama 12 hari di ruang angkasa, tetapi dua insiden yang memalukan disebabkan oleh disoreintasi dan pengsan.

Apa yang berlaku adalah beliau tergelincir dua kali dan hampir jatuh ke tanah semasa bercakap. Ia disebabkan oleh Heidemarie belum menyesuaikan diri sepenuhnya dengan graviti bumi.

Daya graviti rendah, seperti orbit di mana tempat Stesen Angkasa Antarabangsa (ISS) berputar, merupakan persekitaran yang sangat jauh bezanya daripada bumi. Kita, manusia, haiwan atau mana-mana makhluk bumi perlukan sedikit masa untuk membiasakan diri dengan persekitaran yang asing ini.

ISS yang mengeillingi bumi tertakluk kepada 90% daripada daya graviti bumi, namun mereka mengalami kesukaran ketika berada di dalamnya. Pendedahan jangka masa panjang mampu melemahkan tulang dan otot. Ia membuatkan angkasawan yang ingin berada di ISS untuk jangka masa yang panjang berasa sulit.

Untuk membantu angsakawan membiasakan diri, NASA telah melatih mereka untuk "hidup" dalam persekitaran yang sama setiap hari. Kawasan graviti "sifar" yang ini tidak terletak di angkasa, tetapi dicipta di Bumi.

Istilah paling tepat menggambarkan pengalaman angkasawan di luar angkasa adalah mikrograviti. NASA mencipta kawasan mikrograviti, yang membolehkan para angkasawan mensimulasikan pengalaman di ruang angkasa lepas.

Walau bagaimanapun, keadaan terapung yang mereka alami adalah ilusi. Angkasawan-angkasawan ini tidak terapung, tetapi mereka jatuh.

Menurut Galileo, dua objek, tanpa mengira jisimnya, akan menyentuh tanah pada masa yang sama apabila jatuh dari ketinggian yang sama. Contoh paling jelas adalah dengan melepaskan tukul dan bulu dengan serentak tanpa rintangan udara, akan jatuh pada kadar yang sama. Dan ini adalah apa yang komander misi terakhir Apollo 15 tunjukkan di bulan.

Situasi yang sama berlaku, ISS dan penghuninya "jatuh" ke arah bumi pada kadar yang sama. Jika sesuatu objek diletakkan di atas sebuah permukaan, dan kemudiannya permukaan tersebut hilang serta-merta, objek tersebut akan berasa seperti tidak mempunyai berat.

Malah, berat kita hanyalah daya yang sama dan bertentangan arah, yang dikenali sebagai daya normal, dipancarkan oleh permukaan bumi apabila kaki kita menolaknya.

Contoh mudah adalah sekiranya seseorang jatuh secara bebas dengan mesin timbang berat pada kakinya, anda akan melihat bahawa skala akan tidak menunjukkan apa-apa perubahan. Mesin timbang berat menentukan jisim sesuatu objek dengan mengira daya normal dan membahagikannya dengan pecutan bumi disebabkan daya graviti.

Walau bagaimanapun, jika ISS "jatuh" ke arah Bumi, kenapa ia hancur? Apa yang menyebabkan ia mengelilingi bumi? Sebenarnya, ISS atau bulan, tidak jatuh ke arah Bumi tetapi di sekelilingnya.

Terdapat banyak cara anda boleh merasakan situasi mikrograviti. Anda boleh mengalaminya, walaupun selama beberapa saat, ketika menaiki roller coaster. Mikrograviti dirasakan ketika mana roller coaster sedang meluncur ke bawah membuatkan badan anda dan tempat duduk "terpisah" untuk beberapa saat.

Pada ketika ini, badan anda dan kerusi jatuh pada kadar yang sama, dan berat anda "dikembalikan" selepas anda terduduk kembali di atas kerusi.

NASA memberikan pengalaman kepada angkasawan dengan cara yang sama, iaitu dengan menggunakan kapal terbang. Sama seperti roller coaster, kapal terbang akan terbang naik ke awan, terapung untuk seketika dan kemudiannya meluncur dan "menjunam" ke bawah sehingga ia mencapai altitud yang sama ketika ia bermula.

Situasi "terapung" berlaku serta-merta selepas kapal terbang mula menjunam. Angkasawan akan terapung kurang daripaada 30 saat dan kembali normal apabila kapal terbang menjadi selari dengan permukaan Bumi.

Ketika latihan yang berdurasi 2 hingga 3 jam ini, proses ini diulangi di antara 60 hingga 70 kali, di mana ketika ini angkasawan akan menguji alatan mereka dan berlatih untuk makan, minum dan bergerak, setiap kali berada dalam keadaan "graviti sifar".


20 kisah menarik di sebalik tragedi Titanic

Pada 14 April 1912, kapal Ticanic telah karam di kawasan utara Lautan Antantik. Hanya selepas 4 hari ianya beroperasi, kapal besar ini telah bertembung dengan ketulan ais besar yang mengakibatkan hilang ribuan nyawa para penumpang Titanic. Sehingga hari ini rangka kapal masih boleh ditemui di dasar laut di sana.

Kebanyakkan orang mengetahui kisah Titanic ini melalui filem lakonan Leonardo DiCaprio dan Kate Winslet namun sebenarnya banyak fakta menarik yang tidak dimuatkan di dalam filem tersebut. Kami ingin kongsikan bersama anda beberapa fakta yang menarik mengenai Titanic yang terlibat dalam salah satu kemalangan terburuk dalam sejarah.

Keadaan bot keselamatan semasa kapal itu karam sangat kucar-kacir, ada bot yang lari terlebih dahulu tanpa menyelamatkan mangsa secukupnya dan pelbagai lagi. Akhbar The Star melaporkan pada pagi sebelum kejadian, satu latihan kecemasan telah dibatalkan. Jika tidak mungkin misi menyelamat akan menjadi lebih teratur. Mungkin anak kapal berasa selesa dan tidak menduga tragedi akan berlaku.

Penginapan kelas ke-3 di dalam kapal Titanic sangatlah teruk. Menurut The Telegraph, ia dipenuhi dengan katil 2 tingkat tanpa cadar. Lebih teruk lagi hanya 2 kamar mandi disediakan dan dikongsi oleh lebih 700 orang penumpang kelas ke-3.

Kapal Titanic mempunyai surat khabarnya sendiri dengan mesin pencetak mini. Akhbar yang dinamakan Atlantic Daily Bulletin itu diterbitkan setiap hari. Di dalamnya memuatkan berita tentang kapal,aktiviti, gosip orang ternama yang menaiki kapal dan pelbagai lagi.

Menurut sumber The New York Times, hanya 340 mayat mangsa yang ditemui setelah kapal besar itu karam. Selebihnya 1,160 masih hilang di laut.

2 bulan sebelum kapal itu dilancarkan, seorang penumpang bernama Alice Elizabeth Fortune telah berjumpa seorang tukang tilik di Mesir. Tukang tilik itu memberitahunya “Awak di dalam bahaya setiap kali awak berada di lautan. Awak akan kehilangan segalanya kecuali nyawa”. Alice yang berumur 24 tahun ketika tragedy Titanic telah terselamat namun bapa dan abangnya terkorban. Alice merupakan salah seorang mangsa yang terselamat paling popular selepas kejadian itu

Titanic merupakan kapal mewah yang pertama mempunyai kolam air panas. Setahun sebelum itu, sebuah lagi kapal iaitu SS Olympic juga dibina dengan kolam mandi namun tidak mempunyai sistem pemanas air.

Menurut sumber yang dikeluarkan BBC, pelayaran Titanic ini merupakan yang terakhir untuk kapten kapalnya iaitu Edward John Smith sebelum bersara. Ramai orang yang kecewa dengan Kepten Smith—sesetengah dari mereka beranggapan dia punca tragedi paling teruk dalam sejarah akibat kelalaiannya. Sebahagian yang lain mengganggapnya wira kerana cuba menyelamatkan kapal itu sehingga diriya sendiri terkorban, karam bersama kapal.

Hiasan dalaman gaya kontemporari ini termasuk ruang makan dengan siling bercorak dan permaidani yang empuk. Ruangan kelas pertama ini dihias menyerupai Hotel Ritz di London. Ada satu restoran kelas pertama di dalam Dek B Titanic yang dipanggil penumpang sebagai “The Ritz Restaurant”.

Sangat sedikit anak kapal wanita yang bertugas di atas Titanic. 21 orang adalah pelayan, manakala 2 lagi ialah kashier di restoran. Ketika tragedi Titanic karam, seramai 20 orang anak kapal wanita terselamat. Salah seorangnya ialah Violet Jessop (dalam gambar di atas) dan dia juga adalah salah seorang mangsa yang terselamat ketika kapal HMHS Britannic karam.

Pada 2009, Millvina Dean yang merupakan mangsa yang terselamat telah meninggal dunia pada usia 97 tahun. Ketika kejadian Titanic dia baru berusia 8 minggu sahaja. Yang anehnya dia mati pada tarikh yang sama kapal Titanic karam—selang 97 tahun kemudian. Pada tahun 1998, buat pertama kalinya selepas kejadian Titanic Millvina menjejakkan kakinya ke atas kapal yang juga melalui jalan yang sama dilalui kapal Titanic.

Semasa kejadian malang kapal Titanic itu berlaku, sebanyak 13 pasangan yang baru berkahwin dan berbulan madu di atas kapal itu. Salah satu pasangan itu ialah Mr. & Mrs. George Harder dari New York (gambar di atas). Mereka berdua terselamat namum pasangan lainnya tidak begitu bernasib baik.

Menurut the New York Daily news, selepas membantu menyelamatkan seberapa ramai penumpang yang boleh, tukang roti Charles Joughin minum minuman keras selama sejam sebelum terjun ke laut kerana menyangka ini adalah pengakhiran hidupnya. Ramai yang mati di dalam air kerana keadaan suhu yang sangat sejuk namun begitu Joughin terselamat walaupun berjam-jam di dalam air. Rupanya oleh kerana terlalu mabuk disebabkan alkohol yang banyak, kandungan darah di dalam badan Joughin menjadi terlalu cair untuk dia terkena hypothermia.

Dengan yuran sebanyak USD 60,000, anda boleh menyelam ke dasar laut Atlantik untuk melihat sendiri kapal Titanic yang telah karam itu. Syarikat menyelam Bluefish menawarkan anda khidmat jurupandu untuk anda melihat sendiri tangga, bilik dan ruangan lain di dalam Titanic. Trip itu biasanya memakan masa 11-12 jam di kedalaman 12,500 kaki. Ramai orang yang menyertai lawatan ke angkasa lepas telah datang melawat bangkai kapal Titanic ini.

Walaupun ketulan Iceberg mengambil masa 3000 tahun untuk terbentuk, ia telah terpisah daripada glacier kemungkinan pada tahun 1910 atau 1911, hanya 2,3 tahun sebelum tragedi malang Titanic melanggarnya. Setelah ketulan Iceberg yang terkenal ini berlanggar dengan Titanic, ia menjadi cari dengan cepat kerana suhu air laut yang sedikit panas.

Apabila penumpang Titanic duduk di dewan makan kelas pertama pada 14 April 1912, mereka dihidangkan dengan makanan mewah sebanyak 11 hidangan yang diilhamkan oleh tukang masak Perancis kelas atasan iaitu Auguste Escoffier. Antara hidangan yang disajikan termasuk sup krim bali, salmon rebus, Pate de foie gras, dan juga pudding Waldorf.

Titanic selalunya digambarkan dengan 4 serombong kapalnya yang megah. Akan tetapi hanya 3 sahaja yang berfungsi sebagai serombong asap manakala satu di tengah tidak berhubung pada bahagian enjin hanya sebagai saluran udara. Dalam filem Titanic, asap kelihatan keluar dari keempat-empat corong asap. Mungkin pengarah filem terlepas pandang perkara ini.

Berlawanan dengan mitos Titanic kononnya ia adalah kapal yang tidak mungkin akan tenggelam. Bahkan Harland dan Wolff—pereka kapal ini juga menafikannya. Hanya setelah tragedi malang Titanic karam barulah dada akhbar dipenuhi dengan kenyataan bahawa kapal ini tidak mungkin akan tenggelam.

Jika pasukan pemantau mempunyai teropong pasti mereka akan menyedari iceberg yang besar di laluan kapal dengan lebih cepat. Bagaimanapun teropong yang ada dikunci di dalam kotak dan anak kapal tidak dapat mencari kuncinya. Ini kerana pemegang kunci iaitu Pegawai Kedua David Blair telah dikecualikan daripada bertugas pada saat-saat akhir dan terlupa menyerahkan kunci kepada penggantinya.

Sehari selepas kejadian malang itu akhbar The Daily Mail melaporkan “Tiada Nyawa yang Terkorban” sebagai tajuk utama akhbarnya. Ini kerana kekurangan teknologi untuk berhubung dan mendapatkan maklumat terkini jadi mereka hanya meneka. Pada keesokkan harinya tajuk utama akhbar itu kelihatan lebih suram iaitu “Bot penyelamat dipenuhi wanita, sedikit lelaki. 868 selamat. 1,490 masih hilang”.

Bintang filem tanpa suara Amerika, Dorothy Gibson merupakan salah seorang mangsa yang terselamat dari tragedi Titanic itu. Seminggu selepas itu sahaja dia memulakan penggambaran filem popular Saved from the Titanic. Gibson memakai gaun, baju sejuk dan sarung tangan yang sama ketika malam dia diselamatkan dari kapal karam itu.


5 Cabaran Generasi 90an Untuk Dengar Lagu Kegemaran Yang Generasi Kini Tak Lalui

Satu ketika dulu, kita boleh pegang muzik yang kita dengar an kuantiti jumlah muzik yang kita simpan, sangatlah terhad jika dibandingkan dengan kemudahan akses sistem Spotify atau Youtube ketika ini.

Budaya dan cara kita menghargai muzik yang ada dalam koleksi kita sangatlah berbeza, seiring dengan perubahan zaman. Sekali sekala menoleh ke belakang mengimbau kembali kenangan lama, barulah kita sedar indah sebenarnya zaman terdahulu walaupun banyak juga sebenarnya susah payah yang perlu kita hadapi.

Berikut adalah 5 tabiat mendengar lagu dan muzik yang pernah dilakukan oleh generasi remaja zaman dahulu, namun besar kemungkinan tak perlu dilalui remaja masa kini.

Dulu-dulu, sebelum ada penala (tuner) automatik, generasi terdahulu termasuklah dari zaman sebelum merdeka, terpaksa menala sendiri radio untuk mencari stesen kegemaran. Walaupun sebenarnya sistem yang sama masih digunakan, besar kemungkinan peranti radio zaman moden hanya memerlukan kita gunakan penala hanya sekali sebelum frekuensi stesen radio di simpan dalam memori radio. Itupun penalanya automatik.

Radio lama ada roda atau piring yang perlu dipusingkan sehinggalah kita sampai ke stesen yang kita nak. Itupun kadangkala kena pulas dengan berhati-hati untuk dapatkan siaran paling jelas. Nak tukar stesen lain pula kena pusing balik dan bagi kanak-kanak generasi itu, banyak sebenarnya usia kami terbuang hanya untuk mendapatkan siaran radio paling jelas.

Sebelum zaman memori 'flash' meluas yang dipopularkan oleh peranti-peranti memori USB yang murah, lagu-lagu hanya boleh didapati melalui pembelian kaset atau cakera padat. Walaupun memori flash yang ada ketika ini terhad, namun saiznya cukup besar.

Untuk sebuah kaset, hanya mampu menyimpan 60 minit lagu dalam format berkualiti tinggi atau 90 minit dalam format berkualiti rendah. Sementara itu cakera padat pula hanya mampu memuatkan 74 minit audio untuk dimainkan.

Bila anda ke kedai aksesori kereta, pasti anda dapat lihat jualan fail cakera padat dalam kereta. 8 cakera padat mampu memuatkan lebih kurang 96 lagu secara purata, jauh berbeza dengan Apple iPod generasi pertama, yang mampu menyimpan 1250 lagu dalam saiz yang lebih kecil. Bila nak melalui perjalanan jauh, terpaksalah kita bawa beberapa kotak kaset atau cakera padat (serta bekalan bateri) untuk menghilangkan kesunyian kita.

Sebelum cakera padat menjadi popular, generasi dahulu menggunakan kaset. Satu kelemahan ketara kaset adalah keperluan untuk kita menggunakan fungsi fast forward atau rewind untuk mara atau mundur ke belakang, di antara lagu. Bila kita ke depan sedikit dan terlajak sehingga lagu dah bermula, kita perlu berundur ke belakang semula. Bila nak undur, mesti terlajak punyalah.

Oleh kerana sistem kaset pada waktu itu masih lagi menggunakan sistem mekanikal, semua perbuatan maju dan undur perlu dilakukan oleh pemain kaset. Pemain kaset pula memerlukan kuasa bateri. Perkara yang banyak makan bateri? Fast forward dan rewind. Jadi generasi terdahulu ada dua saja pilihan - beli bateri banyak-banyak pada harga yang mahal atau gunakan penutup pen Kilometrico, pusingkan sendiri kaset. Banyak juga kaset putus disebabkan terlalu asyik sangat pusing tak sedar dah sampai ke hujung.

Seni membuat mix tape adalah satu kemahiran yang sangat penting satu ketika dulu. Ada ramai antara pemuda dan pemudi, menjadikan mix tape sebagai bukti cinta kami pada mana-mana individu yang kami sukai. Kepada yang tak tahu, mix tape adalah kaset berbentuk rawak yang dibuat sendiri menggunakan kaset kosong, yang boleh dibeli di mana-mana kedai kaset.

Kita perlu memilih lagu serta jumlah lagu pula perlu sesuai dengan durasi kaset. Selain itu, ada juga yang hendak memasukkan kata-kata ucapan kasih sayang sebagai selingan di antara lagu. Seni menyusun mix tape ini pula hanya akan lengkap, sekiranya jarak masa di antara lagu ke lagu sempurna. Nak buat mix tape ni pun, memerlukan radio atau hi-fi khas yang mempunyai dua dek kaset.

Sekiranya anda tertanya-tanya apa itu hi-fi dan dek kaset, besar kemungkinan anda masih muda. Sekarang ni memang senang nak buat mix tape. Apa kata anda beramai-ramai kembalikan budaya mix tape ni tapi dalam bentuk digital. Buktikan cinta kita dengan kata-kata cinta yang diselang-selikan dengan lagu, kemudian emel pada kekasih anda. Attachkan fail itu pada kami juga. Kami nak dengar.

Masyarakat Malaysia satu masa dulu memang tak ramai yang mampu beli kaset dan cakera padat. Kaset kebiasaannya berharga belasan ringgit sementara cakera padat berharga lebih RM35. Untuk generasi muda waktu itu, dua amaun itu adalah satu pelaburan yang besar tak seperti sekarang, di mana pelajar sekolah bawa RM10 ke sekolah adalah perkara biasa.

Bagi golongan kurang berkemampuan, terpaksalah kami menunggu lagu kegemaran kami dimainkan di radio. Satu ketika dulu, surat khabar menyiarkan senarai lagu yang akan dimainkan dalam satu slot radio selama 2 jam. Lagu-lagu itu pula dipilih daripada permintaan peminat menerusi surat yang dihantar pada stesen radio dan setiap orang hanya dibenarkan meminta dua lagu sahaja.

Sekiranya ada nama yang terpilih disenaraikan untuk siaran hari itu, berdirilah kami depan radio nak dengar lagu pilihan kami dimainkan. Yang lebih seronok dapat dengar nama kami dibacakan. Bagi yang nak rakam lagu kesukaan mereka, waktu itu dah siap dah kaset kosong dalam dek tunggu nak tekan rakam.

Apa yang merosakkan perancangan pada ketika itu selalunya adalah suara juruhebah atau DJ radio yang bersuara ketika lagu sedang dimainkan, sehingga mencacatkan lagu. Lebih teruk, siaran tergendala sebab tuner lari.

Seronok sebenarnya teknologi pada waktu itu. Walaupun banyak susah payahnya, apa yang kami lalui satu masa dulu menjadi anekdot menarik untuk diberitahu. Kami akui teknologi yang ada ketika ini amatlah mudah digunakan, namun kemudahan itu sedikit sebanyak membuatkan kita semua tak lagi menghargai muzik atau alunan radio yang menghiburkan seperti dahulu.

Dalam lima yang disenaraikan, hanya mix tape saja nampaknya kekal relevan untuk diteruskan namun formatnya pun sudah berubah. Sekiranya ditanya adakah kami mahu kembali seperti dulu, sah-sahlah jawapannya tidak namun pengalaman membeli kaset, cakera padat serta merakamkan sendiri lagu di radio membuatkan pengalaman kami ada unsur interaksi fizikal.

Mungkin kerana itulah memori yang ada tersemat kemas, mudah mengingat dan kerap terkenang kembali.


Realiti Sebenar Yang Menggelikan Tentang Pengering Tangan Di Tandas Awam

Jika anda seorang yang penggeli dan ingin terus menggunakan tandas awam sepanjang hidup anda, mungkin anda harus berhenti membaca artikel ini. Namun, ada baiknya jika anda mengetahui kebenaran dan lebih berjaga-jaga.

Tahukah anda, walaupun pengering tangan di dalam tandas awam adalah lebih mesra alam berbanding tisu, namun ia juga boleh menjadi "pusaran najis". Ia bermula apabila seseorang mengepam tandas yang terbuka, serpihan najis dan bakteria akan melambung dan sampai pada ketingian 4.5 meter ke udara.

Dan jika itu tidak membuatkan anda berasa geli-geleman lagi, kajian terbaru menunjukkan bahawa sisa-sisa najis dan bakteria yang berterbangan itu boleh disedut oleh pengering tangan yang mana kemudiannya meniup angin terus ke tangan anda yang baru sahaja dicuci.

Kajian tersebut dijalankan oleh penyelidik di Universiti Connecticut dengan meletakkan mangkuk petri di bawah pengering tangan di beberapa buah tandas di sekitar universiti ini. Pasukan penyelidik ini kemudiannya mengumpulkan semula semua mangkuk petri tersebut untuk dianalisa.

Kajian tersebut mendapati bahawa mangkuk petri yang terdedah kepada udara tandas yang normal mempunyai kehadiran satu koloni bakteria, manakala sampel yang terdedah kepada pengering tangan selama 30 saat  menunjukkan kehadiran di antara 18 hingga 60 koloni bakteria bagi setiap mangkuk.

"Ia menunjukkan semakin banyak gerakan angin dalam tandas, semakin tinggi bakteria akan melekat pada tangan anda, dan juga anggota lain yang terdedah," jelas ketua penyelidik, Peter Setlow.

Peter Setlow sendiri bersumpah tidak akan menggunakan lagi pengering tangan yang disediakan di tandas awam. Kini, Universiti Connecticut menyediakan tisu tangan sebagai alternatif kepada pengering tangan.

Namun, bagi mereka yang bukan seorang yang penggeli, tidak perlu risau dan bimbang. Menurut Peter, walaupun individu yang mengalami masalah lemah sistem imun seperti warga emas harus mengelakkan daripada menggunakan pengering tangan, namun golongan lain masih mampu dan boleh menggunakannya tanpa sebarang masalah.

Selain itu, hanya disebabkan pengering tangan "menghembuskan" berjuta-juta bakteria, tak semestinya ia buruk untuk anda. Lagipun, kulat dan bakteria ada di mana-mana sahaja dan sebahagian besarnya tidak membuatkan anda sakit.

Malah, terdedah kepada bakteria adalah sebahagian daripada pembinaan sistem imun anda supaya anda boleh hidup lebih lama dan sihat. Jadi, untuk terus menggunakan pengering tangan atau tidak terletak pada pilihan anda.


5 Sebab Lelaki Ramai Jadi Gemuk Selepas Berkahwin

Seperti dah jadi satu perkara biasa seorang lelaki akan mula menambah berat badan mereka selepas berkahwin, walaupun sebelum itu mereka adalah pelari pecut peringkat negeri. Kenapa ya?

Adakah ini kerana cara hidup kita ataupun ada sebenarnya gerakan-gerakan sulit yang sememangnya mahu melihat golongan suami bertukar daripada seorang lelaki aktif, kepada seorang yang pasif, gempal dan kuat makan?

Berikut adalah 5 sebab utama menurut pandangan kami, yang menjadi punca utama lelaki ramai menjadi gemuk selepas melangsungkan perkahwinan.

Jadual seorang lelaki bujang kebiasaannya penuh dengan aktiviti bersenam, seperti main futsal, badminton atau pergi berdansa dalam kelab malam bagi pengunjung disko. Namun, banyak aktiviti ini terpaksa dihadkan berikutan perlunya suami duduk di rumah menemani isteri daripada kesunyian, apatah lagi sekiranya pasangan tersebut belum dianugerahkan cahaya mata lagi.

Seorang suami ramai yang mengalami dilema dalam membawa isteri turut sama ikut mereka ketika aktiviti futsal, sebagai contoh. Melihat wajah isteri yang masam di tepi menunggu perlawanan habis mampu membantutkan semangat untuk menjaringkan gol. Terfikir perasaan isteri yang sunyi di rumah sendirian ketika kita menggelecek, membuatkan bola mudah dirampas.

Kesedihan isteri duduk seorang ketika suami lepak minum di kedai mamak selepas permainan, mampu membuatkan maggi goreng telur mata paling sedap dalam dunia sekalipun, jadi tawar.

Salah satu masalah paling ketara di kedai makan, adalah masalah yang berlaku tatkala pesanan makanan yang datang terlalu banyak dan isteri kita pula seorang yang bertubuh genit.

Kebiasaannya, isteri hanya akan separuh dan selebihnya akan ditinggalkan. Sebagai seorang suami yang tidak suka membazir, pasti akan terdetik perasaan sayang melihat makanan yang masih panas dan sedap terbuang begitu saja, sedangkan kita baru saja menghabiskan nasi goreng kampung, telur dadar, sup tulang dan milo ais secawan.

Dengan perasaan hiba, seorang suami akhirnya mengalah dan terpaksalah menghabiskan makanan yang tertinggal agar tidak membazir, kerana tuan punya kedai tidak memberikan diskaun pun sekiranya ada makanan lebih.

Pulang ke kampung bagi seorang suami yang berstatus menantu yang disayangi, pasti akan disajikan dengan pelbagai masakan sedap-sedap oleh ibu mertua. Seorang tok guru ilmunya pasti jauh lebih hebat berbanding anak muridnya, membuatkan masakan mak mertua dirasai lebih sedap berbanding masakan isteri dibantu pula oleh rasa air tangan yang hanya sekali-sekala dirasai.

Mak mertua pula masakkan masakan yang kita nak makan, berbanding dengan isteri yang masak masakan yang asal boleh kerana penat selepas pulang bekerja.

Sekali balik kampung, suami balik makan tiga pinggan tanpa kawalan kerana tak mahu mengecewakan hati mak mertua yang dah susah payah masak, sementara isteri pula merasa pelik kenapa suaminya bersemangat lain macam makan di kampung. Ini baru cerita masakan mak mertua, belum masuk bab balik kampung suami dan suami mengadap masakan mak dia sendiri.

Salah satu waktu paling manis bagi sesuatu pasangan, adalah apabila mengetahui isterinya mengandung. Apa saja yang dilakukan isteri, akan diawasi dan dicermati sebaik mungkin. Turun tangga pun pimpin tangan. Langkah longkang pimpin tangan. Nak memasak pun, suami ada ke tepi nak tepis minyak yang meletup takut terkena isteri.

Bila seorang suami dah terbiasa dengan jadual sebegitu, tak menghairankan akan berlaku penurunan ketara jumlah aktiviti fizikal yang kerap dilakukan suami yang akan menyebabkan pinggangnya membesar. Setiap masa akan diperuntukkan untuk menjaga isterinya dan kandungan agar selamat sejahtera sehinggalah tiba detik kelahirannya.

Bagaimanapun, tabiat suami ini hanya boleh dipakai pada kandungan pertama sahaja kebiasaannya. Untuk kelahiran kedua dan seterusnya, pandai-pandai isterilah jaga diri sendiri. Pada ketika itu pula, suami dah terlalu 'besar' untuk kembali kurus dan mula merasa selesa dengan penampilan 'terbarunya.'

Ramai wanita mengenali bakal suami sejak muda dan tahu bagaimana menariknya suami ketika mereka masih kurus. Ramai juga wanita cukup takut mendengar kisah bagaimana suami orang lain digoda wanita lain di tempat kerja, sehingga mengakibatkan krisis rumahtangga, yang akhirnya membawa kepada pergaduhan, pertengkaran atau lebih teruk - perceraian.

Jadi wanita-wanita ini seolah-olah berkongsi tips secara rahsia; gemukkan suami untuk elakkan masalah itu. Kaedahnya? Sekiranya pandai memasak, masak masakan sedap-sedap. Tak pandai memasak? Kerap kali ajak makan luar atau minta mak masakkan makanan sedap-sedap untuk suami kita.

Suami yang tidak menyedari taktik ini beranggapan makanan-makanan sedap yang dihidangkan isteri, sebenarnya adalah bukti kasih sayang walhal hakikatnya, semua itu dilakukan kerana mereka tidak mahu suami ada wanita lain dalam hidup mereka. Seorang lelaki yang penampilannya tidak menarik, akan menurunkan peluang isteri mendapat seorang madu adalah statistik yang kerap dicanang (secara rahsia) oleh kaum isteri. Mereka percaya apa yang mereka lakukan itu untuk kebahagiaan masa depan bersama.

p.s. - Tolong jangan ambil serius artikel ni ye? Sekali-sekala bergurau di hujung minggu. Internet pun dipenuhi dengan tulisan-tulisan politik sahaja berikutan demam pilihanraya yang semakin memuncak, jadi kami cuba ringankan sikit suasana.


8 Lokasi Pelancongan Yang Tak Ramai Pengunjung; Sesuai Untuk Introvert

Golongan introvert sememangnya terkenal dengan perwatakan yang agak menyendiri dan sukakan ketenangan. Golongan ini tidak menggemari suasana bising dan kesesakan orang ramai yang membuatkan mereka menjadi tertekan.

Dan apabila mereka ingin berehat dan bercuti, lokasi-lokasi yang dipilih biasanya jauh dari kesesakan bandar dan mempunyai ciri-ciri aman damai membuatkan mereka berasa begitu bahagia.

iluminasi.com ingin berkongsi dengan para pembaca terutamanya individu introvert mengenai 8 lokasi yang wajib dilawati oleh golongan introvert sekurang-kurangnya sekali seumur hidup.

Laluan jalan bertingkat ini terbentang luas kira-kira 500 batu di seluruh Utara Sepanyol. Di sini, anda boleh berjalan untuk beberapa hari, menghabiskan segala-galanya dalam masa 5 minggu, atau mengambil masa beberapa bulan bagi meneroka beberapa landskap luar bandar yang sangat menakjubkan di negara ini.

Anda juga akan bertemu dengan golongan-golongan penyendiri seperti anda dan boleh berborak jika anda mahu, atau anda boleh menggunakan masa sendiri menikmati keindahan di sini.

Sebagai salah satu pantai yang paling cantik di Caribbean, Pantai Flamands yang berair biru kehijauan ini adalah lokasi paling sempurna untuk menghabiskan masa beberapa hari bersendirian.

Para pengunjung bersetuju bahawa pantainya yang panjang dan rata menjadikan Flaman sangat sesuai untuk berjalan-jalan, serta terdapat hotel yang sangat menarik untuk makan tengahari atau penginapan mewah.

Glastonbury adalah sebuah bandar di barat daya England yang terkenal dengan tapak purba dan zaman pertengahan. Perayaan muzik di daerah Glastonbury ini bunyinya seperti mimpi buruk bagi golongan introvert, jadi jangan datang ke sini pada bulan Jun.

Namun, pada bulan-bulan lain, bandar ini mempunyai sejarah tersendiri iaitu menjadi lokasi kepada salah satu lawatan introvert pertama di dunia.

Di sini mereka yang tidak sukakan tempat yang sesak dengan orang ramai diberikan masa untuk mengisi masa dengan bersiar-siar dan menjelajah di kawasan desa yang sangat menawan dan menakjubkan ini.

Tahukah anda, rakyat Finland terkenal dengan sikap introvert. Jadi, jika anda berpeluang melawat ke negara ini, anda boleh bersiar-siar di taman, muzium dan monumen di Helsinki tanpa perlu risau orang menegur anda.

Terdapat sebab mengapa Pantai Oregon berada dalam senarai wajib golongan introvert berulang kali. Ia adalah disebabkan pantai-pantainya yang sangat mempesonakan dan terpencil, dengan pemandangan matahari terbenan dan laluan-laluan yang memberikan ketenangan kepada golongan ini.

Bagi taman permainan semulajadi ini pula, ia sangat sesuai untuk pelancong solo kerana agak mudah untuk sampai dan menikmati keindahan di sini kerana reputasi keselamatannya yang sangat baik.

Pengembaraan luar Iceland, dari "lampu utara Aurora" sehinggalah ke air terjun, menjadikannya tempat yang sempurna untuk berseronok dengan rakan-rakan baru atau bersantai bersendirian.

Walaupun pantai-pantai di Tulum sudah diketahui ramai akan kecantikannya membuatkan ia dikunjungi ramai, namun entah bagaimana sebahagian kecil daripada pantai Caribbean masih terjaga daripada kesesakan manusia.

Di sini pelbagai aktiviti menenangkan boleh dilakukan seperti yoga, spa, kem meluncur dan berehat di persekitaran hutan yang tenang menghabiskan masa bersendirian yang amat disukai golongan introvert.

Wilayah terpencil di Asia Tenggara ini menjadi tumpuan pelancong asing, namun tidaklah terlalu ramai seterusnya memberikan pilihan kepada individu introvert untuk melibatkan diri dalam perbualan yang berkualiti, atau cuba untuk bermeditasi bersendirian.

Pilihan yang mana pun dipilih, Thailand mempunyai intipati kontemplasi yang sangat akan memberikan pengalaman tak dapat dilupakan kepada individu introvert.


6 Saintis Nazi Jerman Yang Bekerja Dengan Amerika Selepas Perang Dunia Kedua

Nazi Jerman bukan sahaja terkenal disebabkan oleh kehebatan dan ketegasan pemimpinnya Adolf Hitler, namun mereka juga terkenal disebabkan oleh kehebatan dalam bidang teknologi yang pada masa itu sangat canggih melebihi musuh-musuh lain.

Dan disebabkan oleh pembangunan teknologi yang ke hadapan ini, ia telah membuatkan Amerika Syarikat berminat dengan saintis-saintis Nazi yang genius mengembangkan teknologi perang yang dahsyat.

Oleh itu, selepas kejayaan Pakatan Ally dalam Perang Dunia Kedua dan kejatuhan Nazi Jerman, kerajaan Amerika Syarikat telah mengimport beberapa saintis-saintis penting Jerman untuk berkhidmat dengan pasukan tentera mereka.

iluminasi.com ingin berkongsi 6 saintis hebat Nazi Jerman yang diambil oleh Amerika Syarikat untuk bekerja dibawah mereka selepas Perang Dunia Kedua tamat.

Nama Wernher von Braun sememangnya tidak asing lagi sebagai saintis Nazi paling berpengaruh. Beliau diiktiraf dengan cepat sekali oleh pihak berkuasa Nazi sebagai ahli fizik dan jurutera yang genius.

Namun beliau agak lurus secara semula jadi. Karismanya yang tinggi dan kehebatan melihat masa depan menjadikannya calon yang sempurna untuk mengatur dan mengetuai operasi seperti pembangunan roket V-2. Di usia 25 tahun, Wernher telah dipertanggungjawabkan terhadap sekumpulan 400 orang.

Dan ketika berusia 30 tahun, pasukannya telah berkembang menjadi 5,000 orang. Ketika perang berlangsung, Wernher melawat kilang penghasilan roket di Mittlewerk sekurang-kurangnya 12 kali.

Namun, ketika beliau bekerja untuk program angkasa lepas Amerika Syarikat, beliau bersungguh-sungguh menjauhkan diri daripada kekejaman yang dilakukan oleh Nazi dengan meletakkan kedudukannya di mana beliau tidak ada apa-apa yang boleh dibantu.

Menyedari bahawa beratus-ratus hamba di kilang pembuatan roket yang terseksa disebabkan ingin merealisasikan impiannya, Wernher masih berdedikasi siang dan malam dalam membangunkan roket V-2. Dan tanpa kehadiran Wernher, kemungkinan besar roket Saturn V Amerika Syarikat hanya tinggal sebagai impian semata-mata.

Walter Shieber adalah saintis Nazi Jerman yang sangat penting ketika Perang Dunia Kedua. Pengalamannya ketika perang belum meletus dalam bidang pembuatan tekstil sangat berguna untuk Parti Sosialis Nasional. Pada tahun 1943, Adolf Hitler telah menganugerahkan Walter anugerah War Merit Cross.

Setelah perang tamat, Walter menarik perhatian Charles Loucks, jeneral brigadier Angkatan Tentera Kimia Amerika Syarikat. Ketika itu, Charles telah ditugaskan di bandar Heidelberg di Jerman untu membangunkan agen saraf seperti tabun dan gas sarin.

Tidak mengambil kira masa silam Walter, Charles lebih tertarik dengan Walter disebabkan oleh hubungan baik beliau dengan pemimpin tinggi Nazi, Heinrich Himmler, dan pengetahuannya yang mendalam mengenai gas yang digunakan Nazi ketika perang.

Walter bekerja di bawah Tentera Kimia AS untuk tempoh 10 tahun dan kemudiannya menjadi aset kepada CIA. Disebabkan beliau amat berguna untuk kerajaan AS, Walter tidak pernah didakwa kerana jenayah perangnnya. Malah, beliau memainkan peranan penting dalam pembangunan gas sarin yang kemudiannya digunakan oleh tentera AS.

Kurt Debus adalah bekas Nazi yang paling popular yang berjaya masuk ke dalam senarai kemahsyuran teknologi roket Amerika Syarikat. Kurt adalah pengarah Pusat Angkasa Lepas John F. Kennedy di Florida dari tahu 1962 hingga 1974.

Namun, dalam kehidupan yang lain iaitu ketika bekerja untuk Nazi, beliau adalah pengarah ujian Hitler ketika pembangunan roket V-2. Walaupun program pembangunan roket V-2 sangat menakutkan, namun Kurt tidak pernah dipertanggungjawabkan ke atas masa silamnya dan menikmati reputasinya yang baik di Amerika.

Kurt juga merupakan sebahagian daripada kumpulan yang diketuai oleh Mangus von Braun yang berunding mengenai penyerahan saintis roket Jerman selepas perang tamat. Kurt dengan serta-merta diambil bekerja untuk Amerika di Fort Bliss. Beliau kemudiannya dipindahkan ke Alabama untuk mengawasi pembinaan kemudahan NASA di Cape Canaveral.

Dengan bantuan Kurt Debus, NASA berjaya melancarkan 13 roket Saturn V ke angkasa lepas, termasuklah roket yang membawa angkasawan Apollo 11 ke Bulan.

Ia merupakan hasil kerja Herman Oberth dalam rekabentuk roket yang pada asalnya memberi ilham kepada Wernher von Braun untuk mengkaji roket. Apabila Hermann mula-mula memberikan idea bahawa roket boleh beroperasi dalam persekitaran vakum, beliau ditertawakan.

Namun ketika beliau membangunkan roket Jerman V-2 bersama-sama Wernher, teorinya mula diberi perhatian. Dan ketika Hermann menyertai Wernher di Amerika Syarikat untuk membangunkan roket Saturn V, impiannya menjadi kenyataan.

Sebagai ahli kumpulan roket Wernher von Braun, Dieter Grau merupakan watak penting dalam pembangunan roket V-2 ketika Perang Dunia Kedua. Selepas perang, Dieter dihantar ke Amerika Syarikat menjadi sebahagian daripada Operasi Paperclip. Beliau berkhidmat sebagai pengarah kualiti dalam beberapa projek roket yang diterajui oleh Wernher bagi pihak kerajaaan Amerika Syarikat.

Sebelum bekerja untuk AS, Dieter menjadi pengawal kualiti dan menjadi aset kepada Nazi Jerman. Beliau pernah dihantar buat seketika di sebuah kilang roket bawah tanah yang dikendalikan oleh Arthur Rudolph.

Dieter hidup sehingga usia 101 tahun dan diingati oleh rakan-rakannya di Amerika sebagai seorang yang sangat terperinci dalam setiap kerja yang dilakukan.

Ketika bersama Jerman, Dr. Kurt Blome adalah ketua penyeldikan kanser untuk Adolf Hitler. Namun secara realiti, beliau bertanggungjawab ke atas pembangunan keupayaan perang biologi Nazi.

Kurt pernah dibicarakan di mahkamah di Nuremberg atas kesalahan melaksanakan euthanasia (sengaja menamatkan kehidupan untuk melegakan kesakitan dan penderitaan) dan juga melakukan eksperimen terhadap manusia, namun dibebaskan kerana campur tangan tentera Amerika.

Kerajaan AS ingin mengembangkan pengetahuan Kurt mengenai kelemahan biologi manusia untuk menghasilkan ejen saraf yang lebih dahsyat. Ketika bertugas untuk Angkatan Tentera Kimia AS, beliau dikatakan tidak terlibat dalam eksperimen terhadap manusia.

Beliau menghabiskan sisa hidupnya di Jerman Barat bekerja untuk projek rahsia Amerika Syarikat dan kekal aktif dalam parti berhaluan kanan iaitu Parti Jerman sehingga kematiannya pada tahun 1969.


Khasiat Dan Kelebihan Kaki Ayam Yang Tak Ramai Tahu

Rakyat Malaysia mungkin sudah biasa dengan hidangan masakan kaki ayam. Ada pelbagai jenis masakan yang berasaskan kaki ayam ini seperti sup kaki ayam, kaki ayam masak sambal, kaki ayam masak kicap dan juga yang selalu diminati kerabu kaki ayam.

Ada juga sesetengah orang tidak gemar kaki ayam kerana meragui tahap kebersihannya. Namun tahukah anda bahawa kaki ayam ini merupakan salah satu sumber makanan yang banyak manfaatnya kepada tubuh manusia? Berikut adalah di antara manfaat memakan kaki ayam.

Sebuah kajian yang dijalankan oleh Fakulti Sains Haiwan di Universiti Chung Hsing di Taiwan mendapati bahawa kaki ayam memiliki kandungan kolagen yang tinggi. Kolegan mampu memberi kelembapan pada kulit dan juga dapat menggantikan sel-sel mati dengan cepat. Ini menjadikan kulit kelihatan segar dan anjal.

Kolagen pada kaki ayam ini juga membantu metabolisma badan membakar lemak dengan lebih pantas. Ia sangat sesuai jika anda inginkan badan yang cantik dan kelihatan awet muda.

Masalah tulang rapuh biasanya dialami oleh orang yang sudah berusia. Penyebab utama masalah ini kerana kekurangan pengambilan kalsium dan juga faktor usia menyebabkan tulang tidak mampu menyerap kalsium dengan baik. Akan tetapi memakan kaki ayam boleh mengurangkan risiko tulang rapuh kerana ianya kaya dengan kalsium, protein, dan kolegan dan mudah diserap tubuh kita.

Kandungan protein dan kalsium yang tinggi pada kaki ayam sangat berguna untuk menyembuhkan luka terutamanya saraf, otot dan tulang. Jika anda mengalami kecederaan tulang terutamanya tulang belakang maka kaki ayam adalah salah satu alternetif makanan yang terbaik untuk penyembuhan.

Kaki ayam juga mempunyai kandungan kondroitin dan glucasamine yang merupakan bahan yang sangat baik untuk sistem saluran pencernaan tubuh manusia. Ianya boleh membuatkan usus menjadi lembut dan lebih sihat. Lebih lagi jika kaki ayam dimasak sup kerana kesemua nutrisinya menjadi larut dan mudah diserap tubuh.

Kaki ayam yang dimasak biasanya mengeluarkan cairan atau gel khas. Gel ini mengandungi gelatin, asid amino, glasin, kolagen, prolin dan hidroksipolin. Kandungan gelatin ini membantu tubuh dalam mengelola penyerapan kalsium oleh kuku.

Gusi adalang penyokong gigi. Gusi yang bermasalah akan memberi kesan terhadap mulut dan gigi. Antara penyebab gusi bermasalah kerana kurang nutrisi dan vitamin tertentu di dalam tubuh. Namun khasiat yang terkandung di dalam kaki ayam seperti asid amino, gelatin dan gel mampu membuat gusi lebih sihat.

Kaki ayam juga mengandungi nutrisi seperti zink, tembaga, magnesium, kalsium dan phosphorus yang boleh meningkatkan sistem imunisasi tubuh badan kita. Jadi adalah lebih baik untuk memakan sup kaki ayam ketika kita kurang sihat atau demam agak sistem pertahanan badan dapat ditingkatkan dengan cepat.

Kaki ayam juga menghasilkan asam amino. Salah satu asam amino yang dihasilkan ialah arginine. Arginin merupakan zat yang dapat membantu tubuh dalam proses rembesan hormon. Ianya dapat mengimbangi kadar hormon yang sesuai untuk tubuh manusia.

Jadi anda telah pun mengetahui fungsi dan khasiat kaki ayam seperti yang dikongsikan di atas. Akan tetapi anda perlulah membersihkan kaki ayam yang akan dimasak dengan betul agar tidak dijangkiti bakteria lain pula.


8 Tanda Kritikal Anda Keletihan Fizikal Dan Emosi

Setiap daripada kita tak pernah terlepas daripada ujian hidup. Semua orang pernah berada dalam situasi di mana semua perkara di sekeliling kita seperti tak kena. Sekejap anda berasa tenang, kemudiannya anda menjadi kacau bilau.

Anda tak tahu apa yang anda rasa, dan anda hanya ingin lari jauh daripada semua yang anda hadapi ketika ini. Jika ini berlaku pada anda, sebenarya anda sedang mengalami keletihan fizikal dan emosi.

Dalam diam, fizikal dan emosi yang keletihan akan membuatkan anda menjadi semakin tertekan dan memakan diri anda dari dalam. Nasihat penulis yang pernah mengalami situasi ini adalah anda perlu bertindak cepat untuk selesaikannya, sebelum terlambat.

iluminasi.com ingin kongsikan 8 tanda-tanda anda mengalami keletihan fizikal dan emosi.

Semakin lama, anda menjadi semakin berputus asa. Ketidakupayaan dan kekurangan tenaga membuatkan anda sangat mudah marah. Sebenarnya anda harus keluar dan lakukan sesuatu yang lebih baik, namun anda rasakan adalah lebih baik untuk mengelak daripada berhubung dengan dunia luar.

Jangan seksa diri anda sebegini, semua orang pernah lalui saat-saat ini. Penulis tahu, ia sangat menyeksakan dan tertekan. Tetapi daripada membuang masa anda dengan begitu, adalah lebih baik jika anda gunakannya untuk perbaiki diri.

Anda berasa yang anda tak mampu untuk melakukan atau menyelesaikan apa-apa kerja. Anda bergelut dalam mencari motivasi yang anda perlukan.

Matlamat yang satu ketika dahulu merangsang anda untuk bekerja keras kini dirasakan seperti tidak cukup.

Jika anda dalam situasi ini, anda perlu berehat. Jangan terlalu memaksa diri, kerana inspirasi yang anda cari ada di sekitar anda dan ia akan datang kepada anda apabila anda tak menjangkakannya,.

Hasil daripada terlalu letih, anda berasa semakin tertekan daripada biasa. Rasa bimbang datang menyerang minda anda seperti satu rutin harian. Tolong, jangan rasa takut. Cuba dengan cari jalan untuk tenangkan diri dalam usaha menyembuhkan luka-luka anda.

Cuba gunakan masa anda bersendirian dan cari apa yang anda inginkan dalam hidup.

Anda sering berasa diri anda seperti tak teratur. Keletihan yang membelenggu membuatkan anda sukar untuk bertenang dan sukar untuk tidur.

Ketika ini, insomnia sudah menjadi perkara biasa dalam hari anda.

Disebabkan rasa sensitif anda yang semakin menggunung, anda berasa lebih teruk daripada yang biasa anda rasa. Anda mudah menjadi marah disebabkan perkara-perkara kecil yang tak penting dan perasaan itu membuatkan anda menangis.

Sekali lagi, jangan seksa diri anda. Ambil masa untuk betulkan keadaan dan dunia anda, walau sesukar mana sekalipun keadaan anda, ia akan berbaloi apabila anda berjaya laluinya.

Antara salah satu petanda terbesar dalam individu yang terlalu letih adalah rasa pening dan mual yang berterusan. Apabila seseorang mengalami tekanan mental ia secara semulajadi memberi kesan kepada fizikal. Namun, anda harus elakkan ia daripada berlaku sebelum terlambat.

Selesaikan masalah anda, kerana tiada siapa yang akan tolong anda melainkan diri anda.

Apabila anda berada dalam situasi yang teruk dalam hidup anda, anda berasakan satu dunia cuba untuk jatuhkan anda.

Deria anda menjadi semakin peka dan apabila anda mencapai tahap paling sensitif, anda akan mengalirkan air mata walaupun disebabkan gurauan kecil.

Apabila kita letih dari segi fizikal dan mental, kekuatan kita akan hilang untuk menghadapi sesuatu yang mencabar dan rasa tertekan dari hari ke hari semakin menjadi-jadi.

Satu-satunya mekanisma yang digunakan badan dan jiwa kita untuk "mencuci" diri adalah dengan menangis.

Dan selepas beberapa ketika, anda akan berakhir dengan hidup tanpa rasa apa-apa. Anda tak rasa sedih, dan dalam masa yang sama anda tak rasa gembira .

Anda seperti tiada perasaan. Ia merupakan tahap di mana anda hilang segala harapan, jadi jangan biarkan anda sampai ke tahap yang berbahaya ini.

Apabila anda rasa perubahan negatif terhadap diri anda, cuba berhenti dan bertenang. Ambil masa, tarik nafas dan sembuhkan luka anda. Anda mampu untuk atasi apa sahaja yang berlaku dalam hidup anda.

Apa yang anda perlukan adalah jaga diri anda dan kembalikan perasaan yang anda rasa ketika anda gembira satu ketika dahulu.


Asal-Usul Jenama Kenderaan Jepun Yang Terkenal Di Dunia

Kenderaan jenama Jepun amat terkenal di negara kita, berikutan kualitinya yang baik serta harga yang berpatutan.

Dengan kedudukan Malaysia sebagai salah sebuah negara pengeluar kenderaan di dunia, Jepun menjadi antara negara yang dijadikan rujukan kita dalam meniti arus industri automotif. Jepun telahpun bermula lebih awal dan mempunyai pengalaman hampir 100 tahun lebih awal, meneroka bidang ini sehingga mampu meletakkan jenama-jenama mereka menguasai jualan di seluruh dunia.

Sesuai dengan tradisi orang Jepun yang gemar mencantumkan elemen tradisi dan warisan dalam bidang yang diceburi, setiap satu jenama automotif yang datang dari sana pasti mempunyai sejarah dan cerita menarik mengapa nama itu digunakan.

Nama Toyota datang daripada nama keluarga pengasas Toyota, iaitu Sakichi Toyoda. Bermula sebagai pembuat mesin menenun, Sakichi menjual perniagaannya kepada sebuah syarikat British, yang membolehkan beliau mendapat modal memulakan industri pembuatan kereta.

Kereta pertama keluaran perniagaan beliau dijual di bawah nama 'Toyoda' yang dinamakan 'Model AA.' Nama lama Toyoda ditukar kepada 'Toyota' kerana perkataan 'Toyoda' dalam tulisan katakana Jepun, memerlukan 10 strok untuk menulisnya. 'Toyota' hanya memerlukan hanya 8 strok, dipercayai membawa tuah.

Selain itu, Toyoda sendiri membawa maksud 'sawah padi yang subur' dan keluarga Toyoda berpendapat lebih baik mereka menukar nama jenama perniagaan kereta mereka kepada Toyota, takut nanti ada orang tersilap mengingatkan mereka mengasaskan perniagaan berasaskan pertanian.

Nama Datsun mungkin sudah tidak sepopular seperti tahun 80-an dahulu di mana kereta Datsun menjadi kegilaan ramai. Jenama Datsun yang dimulakan oleh Masujiro Hashimoto pada tahun 1911 sebenarnya bermula dengan mengeluarkan model kereta jenama DAT.

DAT itu pula datang daripada gabungan tiga akronim pelabur yang membolehkan Masujiro memulakan perniagaannya iaitu Kenjiro DEN, Rokuro AOYAMA dan Meitaro TAKEUCHI. Den, Aoyama dan Takeuchi menghasilkan nama untuk DAT.

Selepas mengeluarkan sendiri serta mengalami penggabungan dengan syarikat lain, pada 1931 kereta pertama pertama yang digelarkan DATSON atau 'Anak kepada DAT'. Bagaimanapun, selepas diambil alih oleh kumpulan Nissan, nama Datson ditukar kepada Datsun kerana SON melambangkan 'kerugian.'

Sejarah Nissan dan Datsun adalah berkait, namun Nissan sebenarnya adalah nama kepada satu konglomerat besar di Jepun bernama Nihon Sangyo. Ditubuhkan pada tahun 1928 oleh Yoshisuke Aikawa, Nihon Sangyo mempunyai beberapa buah syarikat besar dibawahnya, termasuklah Hitachi dan sebuah syarikat lain, bernama Tobata Casting.

Untuk memulakan industri automobil mereka sendiri Nihon Sangyo menggabungkan Tobata Casting dan syarikat pemilik sebenar jenama Datsun, iaitu DAT Jidosha Seizo yang mempunyai kemahiran pembuatan kereta.

Bagi memulakan jenama baru kereta dan syarikat yang akan memasarkan kereta, Yoshisuke mengambil singkatan Nihon Sangyo yang digunakan dalam pasaran saham Tokyo, iaitu NISAN. Ejaannya diubah menjadi NISSAN yang kini kembali terkenal di negara kita.

Sejak awal lagi Soichiro Honda meminati bidang mekanikal dan gemar membaiki enjin di bengkel, serta mengubah suai kenderaan untuk perlumbaan. Mendapat dana untuk memulakan perniagaan sendiri membekal cincin piston bagi Toyota pada tahun 1937, produk yang dihasilkan ternyata tidak menepati standard yang ditentukan Toyota jadi kontraknya ditamatkan.

Selepas kegagalan itu, Soicihiro mula melawat kilang pembikinan alat ganti Toyota dan mempelajari teknik yang lebih baik. Hanya pada tahun 1941, produk yang dihasilkan Soichiro berjaya menepati gred Toyota dan diterima pakai.

Arahan kerajaan supaya meletakkan perniagaan beliau dibawah penyusunan semula membuatkan Soichiro diturunkan pangkat, selepas syarikatnya kini dimiliki oleh pemegang majoriti terbesar, Toyota. Bagaimanapun, hubungannya dengan Toyota membuka jalan kepada Soichiro. Selepas menjual perniagaannya ketika itu kepada Toyota, beliau menggunakan modal yang ada untuk menubuhkan Honda Technical Research Institute pada tahun 1946.

Dengan hanya 12 orang pekerja, Honda mula membina enjin untuk basikal sebelum mula membina motosikal sendiri di bawah jenama mereka pada tahun 1949 yang dinamakan Honda Dream.

Mazda bermula sebagai sebuah syarikat kecil pembuat gabus bernama Toyo Kogyo pada tahun 1920, Pada tahun 1930, Toyo Kogyo berjya mengeluarkan sebuah kenderaan motosikal roda tiga bernama 'Mazda-Go' atau Mazda Type DA. Nama itu dicadangkan oleh Jujiro Matsuda, pengasas dan timbalan presiden Toyo Kogyo ketika itu.

Merasakan nama Matsuda untuk digunakan pada kenderaan pertama mereka kurang sesuai, Jujiro memilih untuk menggunakan nama Mazda berdasarkan kepercayaan agama mereka.

Jujiro dan kumpulan pengasas Toyo Kogyo adalah individu yang mempercayai Tuhan dalam agama Zoroastrian yang dinamakan Ahura Mazda, dipercayai mereka sebagai pembawa keharmonian, kecerdikan dan kebijaksanaan pada penduduk Asia Barat.

Atas kepercayaan itu, Toyo Kogyo akhirnya ditukar kepada Mazda, selaras dengan elemen yang dipercayai mereka dan nama tersebut juga dilihat mirip dengan nama keluarga pengasas syarikat mereka.